**Rossiya imperiyasining Turkistonni bosib olishi**

XIX asrning birinchi yarmiga kelib, O‘rta Osiyoda uch xonlik o‘rtasidagi to‘xtovsiz urushlar, kelishmovchiliklar xonliklardagi iqtisodiy, ijtimoiy-siyosiy vaziyatni tang ahvolga olib keldi, bu hududlardagi madaniy hayotni izdan chiqardi. O‘lkadagi bunday vaziyat Rossiyadek bosqinchi davlat uchun o‘z imkoniyatlarini amalga oshirishga qulay sharoit yaratdi.

XIX asr o‘rtalarida jahonning yirik davlatlari o‘rtasida yangi mustamlakalar uchun kurash qizib ketgan davrda Rossiya imperiyasi ham bu kurashdan chetda qolmadi. Shu jihatdan XIX asr o‘rtalarida Angliya va Rossiyaning manfaatlari Turkistonda to‘qnashdi. Rossiya imperiyasi siyosatchilari Buyuk Britaniyaning Turkiston va Kaspiy dengizining sharqiy tomonlarini egallab olishidan g‘oyat xavfsirayotgan edilar. Bunga asos ham yetarli edi. Chunki Angliya o‘z tasarrufidagi Hindiston va Afg‘oniston orqali o‘zbek xonliklari bilan savdo-sotiq va diplomatik aloqalar olib borar edi. Angliyaning asosiy maqsadi xonliklarni bosib olishga chog‘lanayotgan Rossiyaning rejalarini barbod qilish, uchala xonlikni unga qarshi bir kuch qilib birlashtirish va O‘rta Osiyo bozorlarini egallash edi. Shu o‘rinda, Rossiyaning O‘rta Osiyoni bosib olishini tezlashtirgan quyidagi omillarni ko‘rsatib o‘tish maqsadga muvofiqdir:

* + - 1. Rossiya yengil sanoatini ta’minlab beruvchi arzon xom ashyo bazasini O‘rta Osiyoda mavjudligi.

1. Qrim urushi (1853-1856) tufayli Qora dengiz bandargohlarining qo‘ldan ketishi va uning o‘rnini O‘rta Osiyoni egallash orqali to‘ldirish. Shu orqali janubdagi muzlamaydigan dengizlarga chiqish, O‘rta Osiyo orqali Eron, Afg‘oniston Xitoy, Hindiston kabi davlatlarda Anjiyanning ta’sirini yo‘qotib, bu davlatlar bilan savdo va diplomatik aloqalar o‘rnatish. Turkiston bu agressiyalarda platsdarm vazifasini o‘tashi.
2. Rossiyaning Yevropa bozorlari bilan raqobat qila olmasligi sababli ishlab chiqarilgan mahsulotlarni sotish uchun O‘rta Osiyo bozorlarini egallash.
3. Rossiyada o‘tkazilgan yer islohotlari tufayli qashshoqlashib qolgan aholini ko‘chirib keltirish va ularni yer bilan ta’minlash.

Yuqoridagi iqtisodiy va siyosiy sabablarning kun tartibida turishi natijasida Rossiya imperiyasi dastlabki harbiy harakatlarni boshlab yubordi. Urush harakatlari Qo‘qon xonligiga qaratilgan edi. Bosqinchilar zamonaviy qurol-aslahaga ega bo‘lib, ularga Yevropa urushlarida tajriba orttirgan generallar rahbarlik qildilar. Qo‘qon xonligi esa ichki nizo, hokimiyat uchun urushlar avj olishiga qaramasdan, xonlik aholisi dahshatli yov bilan o‘z ona yurti, dini, g‘ururi uchun kurashga otlandilar. Dastlab general Perovskiyning qo‘shini 1853-yili shiddat bilan Qo‘qon xonligining strategik qal’asi bo‘lgan Oqmachitni egallash uchun yurish boshladi. Salkam bir oy davom etgan qamal natijasida 28 iyul kuni hal qiluvchi jangda qal’a himoyachilari taslim bo‘ldilar. Rus hukumati Oqmachitni qo‘lga kiritilishining katta ahamiyatini anglab, urush qatnashchilarining unvonlarini oshirib, orden-medallar va pul mukofotlari bilan taqdirladi. Oqmachit o‘rniga qurilgan rus qal’asiga general Perovskiy nomi berilib, “Perovskiy porti” deb ataladigan bo‘ldi.

Qrim urushi tufayli to‘xtab qolgan harbiy harakatlar 1860-yil yozida yana jonlandi. Polkovnik Simmerman boshchiligidagi rus qo‘shinlari To‘qmoq, so‘ngra Pishpak qal’asini egalladi. 1864-yil 1-may kuni Verniy istehkomidan yo‘lga chiqqan polkovnik Chernyayevning otryadi qattiq jangdan keyin Avliyo ota qal’asini ham bosib oldi. Chernyayev Avliyo otani olganligi uchun general unvoni va orden bilan taqdirlandi. Xullas, 1847-1864 yillarda rus davlati Qo‘qon xonligining hozirgi Qozog‘iston va Qirg‘iziston yerlaridagi mavqeyiga qattiq zarba berib, ko‘p joylarni qo‘lga kiritdi. Turkiston va Chimkent shaharlari Qo‘qon xonligining muhim va tayanch shaharlaridan edi. Shu bois dushman ushbu ikki muhim shaharga shiddat bilan zarba berishga kirishdi. Turkiston va Chimkentni himoya qilish uchun sarkarda Alimqul (Aliquli) yetib keldi va shahar mudofaasini tashkil qilishga kirishdi. 1864-yil 12-iyulda Turkiston bosib olindi. Veryovkin Xo‘ja Ahmad Yassaviy maqbarasidagi noyob tarixiy asori-atiqalarni talon-taroj qilib, Rossiyaga jo‘natib yubordi. General Chernyayev boshchiligidagi qo‘shinlar Chimkentni qamal qilar ekan, bu yerda sarkarda Alimqul zarbasiga uchradi. Nihoyat 1864-yil sentabr oyining boshlarida shiddatli janglar Chimkent ostonasida boshlanib ketdi. Harbiy-texnik ustunlikka ega bo‘lgan dushman 22-sentabrda Chimkentni egallashga muvaffaq bo‘ldi.

Turkiston va Chimkentning bosib olinishi natijasida rus harbiy qo‘shin bosqinchilik harakatlari yanada kengayib, endilikda mintaqaning eng katta va boy shaharlaridan bo‘lmish Toshkentni bosib olishga keng yo‘l ochildi. 1864 yilning 1 oktyabrida general Chernyayev katta harbiy qo‘shinlari bilan birga Toshkentning sharqidagi Darvishak Qopqa degan joyga yetib keladi. 2 oktabrda dastlabki hujum boshlandi. Ammo toshkentliklar shu darajada qarshilik ko‘rsatdilarki, general Chernyayev mag‘lubiyatga uchrab Chimkentga qaytib ketishga majbur bo‘ldi. Mag‘lubiyat o‘chini olish hissida general Chernyayev 1865-yil 28-aprelda Niyozbek qal’asini olishga buyruq berdi. Shuni ta’kidlash kerakki, Toshkent mudofaasini tayyorlashda Alimqul sarkardaning xizmatlari katta bo‘ldi. U 8-may kuni o‘zining katta qo‘shini bilan Qo‘qondan Toshkentga yetib keldi, 1865-yil 9-may kuni har ikki tomon kuchlari to‘qnashdi.

Alimqulning jangda halok bo‘lishi bilan toshkentliklar orasida sarosima boshlandi. 1865-yil 17-iyunda esa ko‘plab qon to‘kilishini oldini olish maqsadida muzokaralar boshlandi. Chernyayev shaharning Hakimxo‘ja qozikalon, Abdurahmon eshon, domla Solihbek Oxun singari nufuzli kishilari bilan muzokara o‘tkazib, “Toshkent shahar aholisi o‘z ixtiyori bilan Rossiya imperiyasi tarkibiga qo‘shildi”, degan soxta ahdnomani to‘ldirishga majbur qildi. Ular bunga ko‘nmagach, jazolanib, soxta ahdnomani to‘ldirishni Abdusattor Qoraboshi o‘g‘liga topshiradi. So‘ngra shahar ”katta”larining barchasiga majburiy ravishda qo‘l qo‘ydirib muhr bostiriladi. Bu ahdnoma tufayli bosqinchilik siyosati oqibatida Angliyadek kuchli davlat bilan urushga majbur bo‘lib qolishdan cho‘chigan Rossiya imperiyasi hukumati xalqaro jamoatchilik ko‘z o‘ngida o‘z hatti-harakatlarini oqlashga urindi. Ahdnomadan nusxalar ko‘chirilib, 1865-yilda Rossiyaning Turkistondagi elchisi qilib tayinlangan N.Ignatev orqali Istambulga jo‘natilib, shahar ko‘chalariga yopishtirib chiqildi. Xulosa qilib aytganda, Toshkent bosib olingach, bu shahar Rossiya imperiyasining Turkiston masalasiga daxldor barcha siyosiy masalalarni hal qiladigan, rus qarorgohi xizmatini bajaruvchi makonga aylanib bordi.

Toshkent uchun bo‘lgan janglardan so‘ng 1865 yili bosib olingan hududlarda Turkiston viloyati tashkil qilindi. Istilochilar Buxoro xonligiga qarshi urush harakatlarini ikki harbiy mavsumda-1866 va 1868 yillarda o‘tkazdilar.

1866-yilda olib borilgan istilochilik bosqinlari oqibatida xonlikning O‘ratepa, Jizzax, Yangiqo‘rg‘on singari hududlari Rossiya tarkibiga kiritildi.

1866-yili Aleksandr II ning Toshkentning Rossiya tasarrufiga olinganligi e’lon qilindi. Rossiya imperiyasiga bundan tashqari o‘z manfaatlarini amalga oshirish uchun mustahkam ma’muriy tuzum zarur edi. Bu masalani hal etish uchun harbiy vazir Milyutin boshchiligida komissiya tashkil etiladi. Mazkur komissiyaga Orenburg general-gubernatori Krijanovskiyning Toshkentni Orenburgga bo‘ysundirish haqidagi taklifi kiritilgan edi. Lekin, bu mustamlaka manfaatlari bilan to‘g‘ri kelmas, Toshkentni markaz sifatida qoldirish va u orqali xonliklarni doimiy nazorat ostida olib turishlarini edi. Shu sababli Krijanovskiy taklifi rad etilib, 1867-yil iyul oyida Turkiston general gubernatorligi tashkil etildi. Markazi Toshkent bo‘lgan Sirdaryo viloyati, markazi Verniy bo‘lgan Yettisuv viloyatlari general-gubernatorligi tarkibiga kiritildi.

1868-yilda bo‘lib o‘tgan bu harakatlar Abdulmalik (Katta to‘ra) nomi bilan bog‘liq bo‘lib, Buxoro amiri Said Muzaffarxonning to‘ng‘ich o‘g‘li edi. Abdulmalik to‘ra boshchiligidagi xalq-ozodlik harakatining boshlanish nuqtasi G‘uzor bekligi bo‘lib, bu yerda yurt mustaqilligi kayfiyatidagi vatanparvar kuchlar, imperiya kuchlarining tobora davlat ichiga kirib borayotganligidan tashvishlanib Katta To‘ra atrofida birlashgan edilar. 1868-yil 2-8 iyun kunlari rus garnizoniga qarshi kurash uyushtirilib, rus harbiylari bilan birinchi harbiy to‘qnashuv bo‘lib o‘tdi. General-ad’yutant K.P.fon Kaufman o‘ziga berilgan vakolatlardan foydalangan holda, Buxoro amirligini taqdirini hal qilishga kirishdi. 1868-yil 1-may kuni Buxoro amiri qo‘shinlari bilan chorizm qo‘shinlari o‘rtasida Cho‘ponota tepaligida jang bo‘ldi. Bu hujumga Turkiston general-gubernatori fon Kaufmanning shaxsan o‘zi boshchilik qildi. 2-may kuni Samarqand egallandi.

Fon Kaufman amir bilan Zirabuloqda urushayotgan bir paytda Qarshi, Shahrisabz va Kitob bekliklaridan kuchlar kelib, Samarqandda qo‘zg‘olon boshlandi. Kaufman zudlik bilan Samarqandga qaytib, qo‘zg‘olonni bostirish bahonasida minglab mahalliy aholini qirishga buyruq berdi, hamda qimmatbaho boyliklar talandi.

1868 yil 23 iyunga kelib, chorasiz qolgan amir Muzaffar Turkiston general-gubernatori fon Kaufman bilan sulh tuzishga majbur bo‘ldi va Rossiya imperatorining vassaliga aylandi. Bu sulhga ko‘ra, Buxoro amirligi o‘z mustaqilligini yo‘qotibgina qolmay, Samarqand, Kattaqo‘rg‘on va Zarafshon daryosining yuqori qismidan ham ajraldi.

Ma’lumotlarga ko‘ra, Samarqandni amirlikda qoldirish yuzasidan munozaralar bo‘lib o‘tgan. Lekin Kaufmanning harakatlari bilan Samarqand Rossiya imperiyasi tarkibida qoldiriladi. 1868-yil iyunda Samarqand va Kattaqo‘rg‘onni o‘z ichiga olgan Zarafshon okrugi tashkil etilib, unga general-mayor A.K. Abramov boshliq etib tayinlanadi.

Amir tovon sifatida 500 ming oltin to‘lashga, xorijiy mamlakatlar bilan mustaqil ravishda aloqa o‘rnatmaslik majburiyatini olishga va rus savdogarlarining amirlik hududida erkin savdo qilishlariga, karvonsaroylar hamda do‘konlar ochishlariga rozi bo‘ldi. Amirlikdan tortib olingan hududlarda 1868-yil Zarafshon okrugi tuzilib, unga general-mayor Abramov boshliq etib tayinlandi. Amir Muzaffar tomonidan amirlik mustaqilligini amalda yo‘qotuvchi va katta iqtisodiy talofatlarga sabab bo‘luvchi sulhga qo‘l qo‘yilishi xalq yuqori tabaqa vakillarining noroziligi va nafratini yanada kuchaytirdi. Shu vajdan ham unga qarshi harakatlar ayniqsa Shahrisabz va Qarshida avj oldi.

Amirdan norozi kuchlar uni hokimiyatni boshqara olmaganlikda va amirlikning ancha qismini qo‘ldan boy berganlikda ayblab, chor hukumatiga qarshi urushni davom ettirishni asosiy maqsad qilib qo‘ygan edilar. Muzaffarning to‘ng‘ich o‘g‘li amirzoda Abdulmalik To‘ra (Katta To‘ra) va erksevar beklar Jo‘rabek, Bobobek hamda Sulton Sodiq birgalikda ozodlik kurashini davom ettirdilar. Vatanparvar kuchlar amir Muzaffarga qarshi urushib, davlatning uch qismini, jumladan, Qarshini egallaydilar. Karmana, Chiroqchi ham tez orada ularning qo‘liga o‘tdi. 1868-yilning kuzida amir Muzaffar fon Kaufmandan yordam so‘radi. Bunga javoban Kaufman general Abramov boshchiligidagi harbiy qo‘shinlarni qo‘zg‘olonni bostirish uchun yubordi. 1868-yil 21-oktabrdagi jangda Abdulmalik to‘ra boshchiligidagi vatanparvar kuchlar mag‘lub bo‘ldi. Shundan so‘ng, Abdulmalik bilan Sulton Sodiq Xiva xoni huzuriga boradi. Abdumalik Xivada ko‘p turmay Afg‘oniston tomon yo‘l oldi. U yerdan ham yordam ololmagach Xudoyorxon huzuriga keldi. Bu yerdan Qashqarga, Yoqubbek huzuriga boradi va shu yerda panoh topib, 1909 yili Peshovarda vafot etadi.

Rossiya imperiyasining hukmron doiralari Buxoro amirligi va Qo‘qon xonligi yerlaridan tashkil topgan Turkiston general-gubernatorligini O‘rta Osiyodagi harbiy operatsiyalar uchun tayanch markaziga aylantirib istilo tig‘ini Xiva xonligiga qaratishdi. Bekovich-Cherkasskiy ekspeditsiyasining halokati va 1839-yilda Perovskiy yurishining barbodi hali rus generallari yodidan chiqmagan edi. O‘zbek xonliklarining uchinchisi-Xiva o‘z mustaqilligi bilan mustamlakachilar uchun jiddiy xavf solib turar edi. 1872-yil oxirlarida harbiy vazir boshchiligida Peterburgda Turkiston, Orenburg general-gubernatorlari va Kavkazdagi podsho noibi ishtirokidagi mahfiy kengashda Xiva xonligini bosib olishga uzil-kesil qaror qilindi. Generallar rejasiga ko‘ra Turkiston general-gubernatorligiga oid kuchlar sharqdan, Orenburg gubernatori va Kavkaz noibligiga oid harbiy kuchlar g‘arbdan va shimoliy-g‘arb tomondan yurishi kerak edi. Rossiyaning tajovuzkor niyati Xiva xoni va uning amaldorlariga sir bo‘lmagan. Said Muhammad Rahimxon II ruslar tahdidiga qarshi Angliyadan madad so‘ragandi. Angliyaning hukmron doiralari Xiva mustaqilligini saqlab qolishdan manfaatdor bo‘lsalar ham, Rossiya bilan ochiq to‘qnashuvdan xavfsirar edilar. Xiva endi o‘z kuchiga ishonib, ish ko‘rishi lozim edi. Xonlik qo‘shinida 27 eski zambarak, 2 ming otliq, 4 ming navkardan iborat harbiy kuch bo‘lib, ular ham, asosan, poytaxtda jamlangan edi. Xiva istilosiga otlangan Rossiya mustamlakachi qo‘shin ham son, ham sifat jihatidan va harbiy qurol-yarog‘lar texnikasi bilan ham Xiva xonligi qo‘shinidan ustun edi. Turkiston otryadiga general Kaufman (22 rota, 1800 kazak va 18 to‘p), Orenburg otryadiga polkovnik Veryovkin (15 rota, 600 kazak, 8 to‘p) qo‘mondon bo‘lib, Orol flotiliyasi ham ular ixtiyorida edi. Turkiston general-gubernatori fon Kaufman yurish oldidan Xivani siyosiy tarafdan ham yakkalab qo‘yish uchun Buxoro amiri va Qo‘qon xoniga tahdidli maktublar yo‘llab, ularni Xivaga yordam bermaslikka chaqiradi.

Xiva xoni masalani tinch yo‘l bilan hal qilishga urinishlari behuda ketgach, harbiy kengash chaqirib, mudofaa rejalarini tuzadi va dushman istilochilariga qarshi o‘zining lashkarboshilarini safarbar qiladi. Matmurod devonbegi, Mahmud yasovulboshi, Yoqubbek qalmoq, Eltuzar inoq va Bobo Mehtar rahbarligidagi o‘zbek va turkman yigitlari rus qo‘shinlari hujumini qaytarish uchun ikki guruhga bo‘linib yo‘lga tushadilar. General Veryovkin Qo‘ng‘irotga yurish qilib, talofatlar berib bo‘lsa-da Xo‘jayli va Mang‘it qal’alarini ishg‘ol qildi. Keyinchalik Xorazmning ko‘hna qal’asi Xazorasp egallandi. Bu qal’ani bosh qo‘mondon fon Kaufman o‘ziga qarorgoh qilib, ichkari siljish uchun tayanch punktga aylantirdi. 1873-yil 29-may kuni ruslarning asosiy kuchlari Xiva ostonalarida paydo bo‘ldilar. Muhammad Rahimxon II Xivani o‘z ixtiyoridagi kuchlar bilan mudofaa qilib bo‘lmasligiga ko‘zi yetib, Izmiqsho‘r tarafidagi turkman ovuliga ketishga majbur bo‘ldi. Bundan foydalangan Amir To‘ra va Otaxon to‘ra xon nomidan fon Kaufman Xiva shahrini vayron etmaslikni so‘radi. Ammo Kaufman ulardan xonni topishni talab qildi va muzokaralarni faqat u bilan olib borish mumkinligini bildirdi.

Muhammad Rahimhon Xivaga qaytib kelguncha bosqinchilar saroyni talab, barcha qimmatbaho buyumlarni, 300 ta qo‘lyozma asarni Peterburgga jo‘natdilar.

1873-yil 12-avgustda Gandimiyon qishlog‘ida fon Kaufman sulh shartnomalarini Muhammad Rahimhon diqqatiga havola qildi. Bunga ko‘ra, Amudaryoning o‘ng qirg‘oqlari Rossiya ixtiyoriga o‘tdi, rus kemalarini Amudaryo bo‘ylab suzishlari uchun barcha imkoniyatlar yaratildi. Rus savdogarlari xonlik hududida erkin savdo qilish, Amudaryoning chap qirg‘og‘idagi savdo omborlari qurish huquqini oldilar. Xiva xonligi Rossiya vassaliga aylanib, xonlik zimmasiga 2.000.000 so‘mlik tovon to‘lash majburiyati yuklandi. Rossiya fuqarolariga xonlikda ko‘chmas mulk sotib olishga ruxsat berildi.

Rossiya imperiyasi Buxoro va Xiva xonliklariga qarshi urush olib borayotgan yillari Qo‘qon xonligida chuqur siyosiy va iqtisodiy inqiroz hukm surmoqda edi. Bu vaqtda xonlik yerlarining yarmi rus davlati tomonidan bosib olingan edi. Uning hududi asosan Farg‘ona vodiysidan iborat bo‘lib, Xudoyorxonning so‘nggi hukmronlik yillari (1865-1875) edi. “U,-deb yozgan edi, Ibrat o‘zining ”Farg‘ona tarixi” asarida,-Rusiyadan xotirjam bo‘lib; vaqtini o‘yin-kulgi bilan o‘tkazib, ulamo va fuzalo nasihatlariga amal qilmay, jabru-zulm tarafiga o‘tib turganida rayiyatu xalq undan yuz o‘gurdi... “ Xudoyorxonning qattiq zulmi, og‘ir iqtisodiy hayot hamda uni Rossiyaning itoatli xizmatkoriga aylanishi xalq g‘azabini qo‘zg‘atdi. Xonga qarshi xalq bilan birgalikda saroy harbiylari va amaldorlari, ruhoniy va savdo vakillari ham bosh ko‘tardi. Bunda o‘zbeklar, qirg‘izlar va tojiklar faol qatnashib Xudoyorxonga va rus davlatining tajovuziga qarshi kurashdilar.

Bu harakatning yuzaga kelishida qirg‘iz Mullo Is’hoq Hasan o‘g‘lining o‘rni katta bo‘lib, u Po‘latxon nomi bilan shuhrat qozongan edi. 1872 yili Sherdodhoh boshchiligidagi bir necha qirg‘izlar Samarqandga borib, Po‘latxonni taxtga o‘tkazish haqidagi maqsadlarini bayon etadilar. Ammo, Po‘latxon taklifni rad etgach, Mullo Is’hoq uning nomi bilan taxt uchun kurashishni zimmasiga olgan. Shu ravishda Mullo Is’hoq Po‘latxon, ya’ni sobiq hukmdor Olimxonning nevarasi sifatida siyosiy kurashga kirishadi. U xalqning Xudoyorxon zulmi va rus davlatiga qarshiligini yaxshi anglagan holda harakat qilib, Namangan uyezdining shimoliy qismidagi, Koson va Nanay oralig‘ida istiqomat qilgan Qutluq Sayid qabilasining yordami bilan atrofiga 500 kishini to‘playdi. Shu ravishda Po‘latxon boshchiligidagi qo‘zg‘olon boshlandi.

1875 yilda atrofiga 200 dan ziyod kishini to‘plagan Po‘latxon O‘zganga kelib, xonga qarshi katta xavf tug‘dirdi. Ularga qarshi Xon Iso Avliyo, Abdurahmon Oftobachi va Sarimsoq Eshikog‘asi boshchiligida 4000 kishilik askar yubordi. Biroq 1875 yil 28 iyulda yirik amaldorlar o‘z qo‘shini bilan, Xudoyorxonning o‘g‘li Andijon hokimi Nasriddinbek 5000 kishilik qo‘shini bilan qo‘zg‘olonchilar tomonga o‘tib, birlashdi. Xonlikning asosiy harbiy qismlari va lashkarboshilarining qo‘zg‘olonchilar tomoniga o‘tib ketishi Xudoyorxon taqdirini hal etgan omil bo‘ldi. Shundan so‘ng Xudoyorxon Kaufman huzuriga oila a’zolari bilan qochishga majbur bo‘ldi. Qo‘qonda esa Abdurahmon Oftobachi boshchiligidagi guruhlar Nasriddinni taxtga o‘tkazishga muvaffaq bo‘ldilar. Nasriddinxon Turkiston general-gubernatorligi bilan go‘yo yaxshi aloqalarni o‘rnatish maqsadida Kaufmanga xat yuboradi. Bunda u o‘zining taxtga o‘tirganligini ma’lum qilish bilan birga, do‘stona aloqada bo‘lish xaqida so‘z yuritadi.

Aslida esa u imperiyaning tajovuziga qarshi kuchlarni to‘plashga urindi va shu o‘rinda o‘z harakatini so‘rab, Buxoro amiri va Toshkentning eng nufuzli kishilaridan biri bo‘lgan Sayidazimboylarga xat jo‘natdi. Qo‘qon xonligidagi xalq harakatlari va Xudoyorxonning qochishi orqasida yuzaga kelgan og‘ir vaziyat rus hukumatiga qo‘l keldi. 1875-yil 20-avgustda Kaufman boshchiligidagi qo‘shinlar tomonidan Mahram qa’lasining egallanishi xonlik taqdirini uzil-kesil hal qildi. Nasriddinxonning Kaufman bilan kelishuvi xalqning qahr-g‘azabini uyg‘otdi. Po‘latxon atrofida to‘plangan xonning atoqli amaldorlari Andijonning Bo‘taqora qishlog‘ida uni xon deb e’lon qildilar. Kaufman Andijonga Trotskiy va Skobelev boshchiligida katta qurolli kuchlarni yubordi. Oktyabr oyi boshlarida Andijon ruslar tomonidan oyoq-osti qilindi. Ayrim ma’lumotlarga qaraganda, Andijonda shaxsan Skobelev boshchiligida 20 ming kishi o‘ldirilgan.

Po‘latxon Namanganda mag‘lubiyatga uchragach Asakada o‘rnashib, kurashni davom ettiradi va O‘sh, Andijon va Marg‘ilonni egallaydi. O‘ziga yoqmagan odamlarni o‘ldirib yuborishi Po‘latxon obro‘sini ancha tushirib yubordi. Shuningdek, Abdurahmon Oftobachi ham dushmanga taslim bo‘ldi. 1876-yil 28-yanvarida Uchqo‘rg‘onda mag‘lubiyatga uchragan Po‘latxon Oloy vodiysida so‘nggi kuchlari bilan tor-mor etildi. 1876-yil fevral oyida Qo‘qon qamal qilingach Nasriddinxon taslim bo‘ldi va Abdurahmon Oftobachi bilan Toshkentga jo‘natildi. Qo‘qon xonligi tugatilib, o‘rniga Farg‘ona viloyati tashkil etilib, unga general Skobelev harbiy gubernator etib tayinlandi.

Rossiya imperiyasi O`rta Osiyoni bosib olgach, mustamlakachi ma’murlari tomonidan boshlangan dastlabki ish o`lkada ma’muriy-boshqaruv tizimini mustahkamlash bo`ldi. Mustamlaka siyosati ma’muriy boshqaruv tizimini yaratishda “boshqa davlatlar o`rnatgan ma’muriy boshqaruv tizimi Turkistonning jahon sivilizasiyatsiyadan chetda qolib ketgan “yarim yovvoyi xalqlari” uchun maqbul bo`lmaydi”, degan fikrga to`liq amal qilib keldi va tipik ruscha boshqaruv tizimini yaratdi. Shu maqsadda 1867-yil imperiyaning boshqa mintaqalaridan farq qiluvchi, o`ta harbiylashtirilgan Turkiston general gubernatorligi ta’sis etildi. “Turkiston general gubernatorligi viloyatlarini boshqarish haqidagi vaqtli nizom” loyihasida ham shu holat o`z aksini topdi. “Harbiy xalq boshqaruviga asoslangan” general gubernatorlik o`z qo`lida harbiy va fuqoro hokimiyatini birlashtirdi. Turkistonda imperiya barpo etgan bu mustamlakachilik apparatining birinchi navbatdagi vazifalari Rossiya manfaatlarini har tomonlama himoya qilish, o`lkaning tabiiy boyliklarini talash bilan bog‘lanib ketdi. O`z navbatida ma’muriy-boshqaruv apparati xodimlarining asosan ruslardan tashkil topganligi ham imperiya olib borgan siyosatning mohiyatini ochiq oydin ko`rsatib berdi.

Turkiston general gubernatorligi Rossiya imperiyasi xududidagi birorta ham gubernalar ega bo`lmagan huquqlarga, katta imtiyozlarga ega bo`ldi. Jumladan, u xorijiy mamlakatlar bilan diplomatik aloqalar olib borishi, soliq siyosatini belgilashi, rus fuqoroligi huquqlarini berishi, mahalliy aholi ustidan chiqarilgan hukmlarni belgilashi mumkin edi. Markaziy boshqaruvda general gubernatorlikning ahamiyati katta bo`lganligi sababli general gubernatorlik dastlabki vaqtdanoq to`rt bo`limdan iborat bo`ldi. Bu bo`limlar ma’muriy nazorat ishlari, moliyaviy xo`jalik ishlari, soliqlar nazorati, sud va huquq ishlari bilan shug‘ullandi. Ma’muriy boshqaruv zo`ravonlikka asoslangan doimiy usul sifatida saqlanib qoldi.

Bu holat 1886-yil “Turkiston o`lkasini boshqarish to`g‘risidagi nizom loyihasi” qabul qilingandan so`ng o`ta darajada og‘irlashdi. Chunonchi, bu nizom orqali Turkiston general-gubernatorligining huquqlari yanada kengaytirilib, o`lka beshta viloyatga bo`lindi. Viloyatlardagi boshqarmalar guberniya boshqarmasi huquqiga ega bo`lishdi. Ushbu viloyatlar esa uezd va volostlarga bo`lib boshqarildi. Uezdlar Turkiston general-gubernatorligi ma’muriy tuzilmasining o`zagini tashkil etdi. O`lkaning bunday boshqarilishi Turkiston general-gubernatori S.M. Duxovskiyning fikricha,“mahalliy aholining ustidan bo`lgan nazoratni tinimsiz ta’minlab turish” bo`lgan edi. Uning fikricha, “insoniylik va insonparvarlik g‘oyalarini o`z hokimlarining beboshligiga o`rganib qolgan mahalliy aholiga nisbatan qo`llab bo`lmaydi.”

Umuman, o`lkani rus burjuaziyasi, dvoryan-pomeshchiklari mulkiga aylantirishda tayanch nuqta vazifasini o`tashi uchun Toshkent shahri general-gubernatorlik markazi etib tayinlandi. Chunki Toshkent o`lkani nazorat qilishda siyosiy jihatdan katta ahamiyatga ega edi. Shu sababli darhol istilochilar tomonidan “rus Toshkent”ini barpo etish uchun maxsus komissiya tashkil etildi. Ushbu komissiya tomonidan mahalliy aholi uylaridan haydalib, zo`rlik bilan ko`chirilib, ularning uy-joylari o`rnida rus askar va ofiserlari, ma’muriy xodimlar uchun yangi turar joylar, bog‘lar barpo etildi. Toshkent shahri ikki qismga bo`linib, “yangi shahar” va ”eski shahar” nomini oldi. “Eski shahar” aholisi shaharning ruslar yashaydigan qismga o`tishi qat’iy ta’qiqlandi.

Mustamlaka ma’muriyati Toshkent shahri boshqaruvini kuchaytirish uchun ham “Shahar nizomi”ni tayyorlab, saylovchilar tartibini belgiladi. Unga ko`ra saylovchilar uch toifaga ajratilib, ushbu guruhga ko`p mulkka ega bo`lgan shaxslar kiritildi. Ishchilar, hunarmandlar, ziyolilar buncha ko`p mablag‘ga ega bo`lmaganligi sababli ular saylovdan mahrum etildi. Har bir toifa boshlig‘i-hokim to`ra ishtirokida shahar dumasi va boshqarmasi saylandi. Toshkent dumasi faoliyati ustidan bo`lgan qat’iy nazorat general gubernator tomonidan olib borildi.

Turkiston istilo qilingan dastlabki vaqtdan boshlab Rossiya imperiyasi o`lkani boylik orttirish manbai deb bildi. Metropoliyaning iqtisodiy siyosati Rossiya sanoatini muntazam xom-ashyo bilan ta’minlab turish maqsadida paxtachilik, qishloq xo`jaligining sanoatbop mahsulot beradigan sohalarini rivojlantirish, yer islohoti o`tkazish yo`li bilan natural xo`jalik rivojlanish imkoniyatlarini cheklash, sanoat mahsulotlari sotish uchun keng bozorlar yaratish, mahalliy hunarmandchilikning to`qimachilik sanoat mahsulotlari bilan raqobat qiladigan sohalarini tugatish maqsadlarini ko`zladi. Bu siyosatdan Rossiya to`qimachilik sanoatining korchalonlari, dvoryan-pomeshiklari, rus burjuaziyasi manfaatdor edi. Shuning uchun mustamlaka ma’muriyati o`lkada paxtachilik sanoatini rivojlantirish uchun mablag‘larni ayamadi.

Paxtaga bo`lgan ehtiyoj kuchayishi shu darajaga olib keldiki, paxtachilik butun aholining kuchi va e’tiborini o`z girdobiga olgan sohaga aylanib ketdi. Paxtachilik rivojlanishi bilan xom ashyo yetishtirish yo`liga o`tib olgan dehqonlar ahvoli tobora og‘irlashib bordi. Chunonchi, ijtimoiy tabaqalanish kuchayib borayotganini ko`rsatuvchi bu jarayon ishlab chiqarish kuchlari keng rivojlanmagan mustamlaka o`lkada bo`layotganligi sababli yana ko`proq og‘ir oqibatlarga olib kelib, ayniqsa, oziq-ovqat mahsulotlari masalasida ham qiyinchiliklar keltirib chiqardi. Mustamlakachi ma’murlar bu vaziyatdan foydalanib, chetdan keltirilayotgan mahsulotlarga ham narxlarni o`zlari belgilay boshladilar.

O`lka boyliklarini talash, imperiya bosqinchilarining mustamlakachilik manfaatlariga xizmat qiladigan temir yo`llar qurishni taqozo etar edi. Shu sababli uzoqqa mo`ljallangan harbiy va iqtisodiy rejalarni hisobga olib janubiy chegaralarni mustahkamlashga xizmat qiladigan temir yo`llarni qurishga kirishildi. 1881-1886-yil Mixaylovskiy ko`rfazidan Chorjo`ygacha Kaspiy orti temir yo`li qurildi. 1906-yili Toshkent Orenburg temir yo`li qurib ishga tushirildi. 1912-yilga kelib Farg‘ona vodiysi Rossiya bilan temir yo`l orqali bog‘landi. Bularning barchasi o`lkani xom ashyo hamda savdo bozori sifatidagi mavqeyini yanada mustahkamladi va Turkistondan mahsulot olib kelish va olib ketish bo`yicha o`lkani Rossiyaga butunlay qaram qilib qo`ydi.

Xalq uchun katta ijtimoiy-iqtisodiy, ekologik ofatlar keltirgan, Rossiya imperiyasi manfaatlari uchun nihoyatda qulay bo`lgan paxta yakka xokimligi kuchayishi, metropoliyada kapitalistik munosabatlarning rivojlanishi mustamlaka o`lkani ham o`z domiga tortib borishi bu yerlarda xom-ashyoga dastlabki qayta ishlov beruvchi sohalarni tashkil etishni ham taqazo etdi. Xom ashyoni qayta ishlash bilan bog‘liq bo`lgan korxonalar yangidan barpo etilayotgan sanoatning asosiy sohasi edi. Ana shunday korxonalar soni 1900-yilga kelib, 170 dan ortib ketdi. Bu korxonalarning asosan 80 foizini paxtaga qayta ishlov beruvchi korxonalar tashkil etdi.

Mahalliy aholining mehnatidan foydalanish mumkin bo`lgan bu korxonalarda ham asosan mahalliy aholi eng past ishlarga qabul qilindi. Zavod va fabrikalardagi malakali ishlarga asosan rus millatiga mansub bo`lgan kishilar qabul qilinganligi sababli mahalliy aholi bu ishlarga qabul qilinmagan. Natijada mustamlaka o`lkada mahalliy ishchilar soni nihoyatda oz sonni tashkil etib, ular kuchli ijtimoiy qatlamni tashkil etmadi. Dehqonlar ommasining qashshoqlanishi, ular o`rtasida ommaviy noroziliklar kuchayishi o`lkada siyosiy vaziyat keskinlashishining asosiy zamini bo`ldi.

Mustamlaka o`lkadagi ijtimoiy, siyosiy vaziyat keskinlashib, mahalliy aholi turmush tarzi yomonlashuviga olib kelgan omillardan biri, ko`p sonli rus aholisining ko`chirib keltirilishi bo`ldi. Ular o`lkani boylik orttirish manbalaridan biri deb bilganliklari uchun Markaziy Rossiyadan o`lkaga doimiy yashash uchun kelayotganlar soni ko`paydi. Turkistonda rus shaharlari va qishloqlari qad ko`tardi. Jumladan, 1875-yildan to 1890-yilgacha Turkistonga 1300 oila ko`chib kelib, 19 ta rus qishlog‘i vujudga keldi. 1891-92-yillarda Rossiyada ocharchilik kuchaygan vaqtda bu qishloqlar soni 25 taga yetdi.

1888 yil 15 martda chiqqan “Turkestanskiye vedomosti” gazetasida bu harakatlar “Rossiyadan ko`chib kelayotganlar bo`sh yerlarni o`zlashtirishga, bog‘-rog‘lar yaratishga yordam beradi” deb ko`rsatilgan edi. Aslida qashshoqlashib ketgan rus aholisini Turkistonga ko`chirib keltirilishi Rossiyada tobora chuqurlashib borayotgan ichki ziddiyatlarni hal etishning bir yo`li edi. Ikkinchi tomondan esa, mustamlaka o`lkada ko`p sonli rus aholisining bo`lishi Rossiya davlati uchun harbiy va siyosiy tayanch ham edi. Rus millatini o`lkaga ko`chirib kelish, ularni mahalliy aholi bilan assimilyasiya qilib yuborish, Turkistonda doimiy yashaydigan rus aholisini tarkib toptirish mustamlaka siyosatining asosiy maqsadlaridan biri bo`lganligi sababli chor Rossiyasi ko`chirish siyosatini amalga oshirish uchun 1896-1906-yillarda 3 mln oltin so`m miqdorida harajat qildi. 1907-yilga kelib bu harajat 13 mln oltin so`mga etdi.

Ko`chirib keltirilgan rus dehqonlari katta imtiyozlarga ega bo`ldilar, ulardan ma’lum muddatgacha soliq olinmadi. Podsho hukumati bu harakatlarni “mahalliy aholining manfaatiga aslo zid kelmaydi, chunki ko`chib kelganlar yangi o`zlashtirilayotgan va bo`sh turgan yerlarga joylashadilar, mahalliy aholi esa o`z ehtiyojini to`la qondirib kelayotgan yerlarning to`liq egasi bo`lib qolaveradi” deb asosladi. Biroq bu amalda bajarilmadi. Chorizm har qanday yo`l bilan bo`lsa ham unumdor yerlarni rus dehqonlariga ajratib berishga harakat qildi va yer soliqlarini oshirib, mahalliy aholini o`z yerlarini sotishga majbur etdi. Bunday “bo`sh turgan yerlar” birinchi navbatda harbiy xizmatdan bo`shagan askarlarga, Rossiyadan ko`chib kelayotgan dehqonlarga berildi. Ana shunday o`troq rayonlarlan tortib olingan yerlar Sirdaryo viloyatida 47.600 tanob, Farg‘ona viloyatida 75.000 tanob, Samarqand viloyatida 3000 tanob, Kaspiy orti viloyatida 7000 tanobni tashkil etdi.

Rossiya imperiyasio`lkada rus nufuzini ko`tarish maqsadida madaniy qoloqlikni chuqurlashtirish, mahalliy aholini o`z tarixi, ma’naviyati, qadriyatlari va milliy urf-odatlaridan bebahra qilishga qaratilgan e’tibori ham asosan ko`chirib keltirilayotgan rusiy zabon aholi sonining ortib borishi bilan uzviy ravishda bog‘liq edi. Bu siyosatning asosiy maqsadi mahalliy davlatchilik an’analarini tag-tomiri bilan qo`porib tashlash, milliy madaniyatni kamsitish, milliy tillarni siqish va xalq ommasini ma’naviy, ijtimoiy-siyosiy qoloqlikka mahkum etib, oqibatda ruslashtirishdan iborat edi. Bu boradagi siyosat mahalliy aholining ma’naviy hayotiga aralashmaslik yo`li deb ko`rsatilgan bo`lsa-da, aslida bu ruslashtirish, ma’naviy-ruhiy tazyiq o`tkazish orqali milliy madaniyat rivojlanishini bo`g‘ish bilan bog‘lanib ketdi. Mustamlakachi ma’murlarning o`zlarining fikrlariga ko`ra go`yoki ular o`lkaga istilochilar sifatida emas, balki “mahalliy aholi o`rtasida ilg‘or madaniyatni, yangi tartib va odatlarni o`rnatish uchun kelganlar. Mahalliy aholi esa Rossiyaning bu siyosatini mohiyatini tushunishga va baholashga qodir emas” emish.

Mustamlaka ma’muriyati bu boradagi birinchi vazifani mahalliy aholi bolalarini rus tuzem maktablariga berishga ko`proq jalb etish qilib belgiladi. Chunki mustamlaka ma’murlari o`lkadagi maktablar va madrasalar faoliyatini mustamlaka siyosati yuritishda nihoyatda xavfli deb hisobladilar. Ular mahalliy adabiyot rivojlanishi va mahaliy maktablar soni ortib borishini aholini ruslashtirish yo`lidagi jiddiy bir to`siq deb bildilar. Shuning uchun ham mahalliy aholining ma’naviy-ruhiy holatiga ta’sir etish uchun doimiy tarzda musulmon muassasalari faoliyatiga aralashish, erli maktablarni ma’muriyat ixtiyoriga o`tkazish, musulmon diniy idorasi boshqaruviga yo`l qo`ymaslik kabi masalalarga e’tibor qaratildi. Bu o`rinda shuni aytish lozimki, imperiya hukumati ma’muriyati maktab va madrasalarga nisbatan turli xil kurash usullarini qo`lladi. Biroq ming yillar davomida O`rta Osiyolik olimlarning faoliyatlari naqadar ulug‘ bo`lganligi va o`sha yillarda ham ularning mo`’tabar shariat majmualaridan butun dunyo musulmonlarining foydalanib kelayotganligini o`zi mustamlakachi ma’murlarini tashvishga solmasdan iloji yo`q edi. Shuning uchun ular ko`plab mahalliy yoshlarga bilim berib kelayotgan musulmon maktablarini rus-tuzem maktablari bilan almashtirishga, shu yo`llar bilan o`lka xalqlarini mustamlaka siyosati asorati ostida saqlash, keyinroq borib ularni ruslar bilan qo`shib yuborishga zo`r berib, ustakorlik bilan harakat qildi.

Yuqorida keltirilgan tadbirlar, imperiyaning amalga oshirgan mustamlaka siyosati mahalliy mehnatkash aholining manfaatlariga butunlay zid kelishi, ular o`rtasida norozilik kayfiyatlarini tug‘ilishida katta zamin bo`lib xizmat qildi. Imperiya ma’murlarining mustamlaka siyosatiga qarshi qaratilgan harakatlari Rossiya imperiyasi O`rta Osiyoni bosib olayotgan davrlardan boshlangan bo`lsa-da, bu harakatlar rus qo`shinlari tomonidan shafqatsiz ravishda bostirib kelindi. 70-yillardagi Po`latxon qo`zg‘olonidan so`ng Turkistonning bir qancha shaharlarida ham xalq ommasining ommaviy norozilik harakatlari keng miqyosda bo`lib o`tdi. Rossiya imperiyasi bosqiniga qarshi ko`tarilib turgan ozodlik harakatlari ichida “Oloy malikasi” nomi bilan mashhur bo`lgan Qurbonjon dodxoh Oloy o`lkasida tinchlik o`rnatish uchun 1876 yilning oxiriga qadar mustamlakachilarga qarshi kurashib keldi. Uning qo`shinlariga qarshi yuborilgan general Skobelev boshliq rus qo`shinlari qo`zg‘olonchilarga qarshi harakatlarda yengildi va mustamlakachi ma’murlar Qurbonjon dodxoh bilan sulh tuzishga majbur bo`ldi. O`z umrini xalqining tinch-totuv yashashiga bag‘ishlagan Qurbonjon dodxoh 1907-yil 97-yoshida vafot etadi.

Farg‘ona viloyati Turkistonning asosiy paxtachilikka ixtisoslashgan viloyatlardan bo`lganligi tufayli, bu yerda vaziyatning barqaror bo`lishi chorizm uchun katta ahamiyatga ega edi. Ayniqsa, mahalliy aholining zich joylashganligi, dehqonlar ommasining paxtachilik jafolaridan kelib chiqayotgan qiyinchiliklardan qiynalayotganligi, mahalliy va mustamlakachi ma’murlarining bu yerlardagi beboshliklari oldini olish qiyin bo`lgan ommaviy xalq harakatlarini keltirib chiqarishi mumkin edi. Mana shunday g‘alayonlardan biri 1878-yilda Mingtepada bo`lib o`tgan Yetimxon boshchiligidagi isyondir. Bu isyondan so`ng Farg‘ona viloyati general gubernatori viloyatdagi mahalliy aholidan g‘ayriqonuniy soliq undiruvchilarni ishdan olib tashlashga majbur bo`ldi.

1885-90-yillarda Andijonnning Qo`rg‘ontepa uezdidagi Darveshxon to`ra boshliq xalq harakati qurolli qo`zg‘olonga aylandi. Ammo, xalq ommasining norozilik harakatlarini qurolli kuch bilan bostirishga o`rganib qolgan chor ma’murlari bu harakatlarni ham shafqatsizlarcha bostirdilar.

1892-yil “vabo isyoni” nomini olgan Toshkent qo`zg‘oloni X1X asr oxiridagi muhim voqealardan biri bo`ldi. 1892-yilgi qo`zg‘olon ko`plab tarixiy adabiyotlarda imperiya ma’murlarining o`lkada vabo kasali tarqalishining oldini olish uchun bo`lgan harakat deb ta’riflangan bo`lsa-da, aslida bu qo`zg‘olon Rossiya imperiyasining o`lkadagi yillar davomida olib borgan mustamlaka siyosatiga qarshi qaratilgan harakatlardan biri edi. 1892-yilgi vabo kasali tarqalish miqyosi jihatidan 1872-yildagiga nisbatan kuchli bo`lmasa-da, mustamlaka Turkistonda iqtisodiy- ijtimoiy vaziyat ancha keskinlashgan davrda yuz berdi. 1892-yilda Afg‘onistonda tarqagan vabo kasali o`sha yili O`rta Osiyoga ham tarqaldi. 1 iyunga kelib, Jizzaxda ham Rossiyadan ko`chib kelganlardan bir nechtasi vabo bilan kasallanganligi haqidagi xabar, 7-iyunga kelib esa, Toshkentning eski shahar qismida vabo bilan kasallangan kishilar ham ma’lum bo`ldi. Imperiya ma’murlari vabo kasali tarqab ketmasligi uchun chora-tadbirlar ko`rdilar. Biroq belgilangan chora-tadbirlarda mahalliy aholining diniy va milliy an’analari mutlaqo e’tiborga olinmadi.

Kasallik tarqalishi munosabi bilan shaharga kirish va shahardan chiqish ta’qiqlandi. Shahardagi 12 ta eski qabriston yopilib, va’da qilingan 4 ta qabriston o`rniga faqat bittasi ochib berildi.

Vafot etganlar dafn etilishi bilan bog‘liq bo`lgan tadbirlar haqida oqsoqollar, mullalar, mirshablar, cherkov xizmatchilarini ogohlantirib qo`yish lozimligi, ayniqsa, har bir vafot etgan kishi vrach ruxsatidan keyingina dafn etilishi mumkinligi haqidagi buyruqlarda mahalliy aholining diniy e’tiqodlari mutlaqo hisobga olinmadi. Noiloj qolgan aholi vafot etganlarni shahar ichidagi berkitilgan qabristonlarga yashirincha olib borib ko`ma boshladilar. Bularning barchasi mustamlakachi ma’murlarning zo`ravonlikka asoslangan siyosatining ko`rinishi edi.

Mustamlakachi ma’murlarining bu tadbirlaridan norozi bo`lgan shahar aholisi 20-iyun kuni shaharning Xonaqo masjidi yonida to`plandi. Shikoyat xati yozib, uni shahar hokimiyatiga yetkazish uchun uch kishidan iborat vakil saylandi.

Biroq 23-iyun kuni shaharda tarqalgan turli mish-mishlar shahardagi vaziyatni og‘irlashtirib, ommaviy g‘alayonlar boshlanishi ayon bo`lib qoldi. 500 kishilik olomon 2 ko`cha bo`ylab shahar boshlig‘ining uyi tomon yura boshladi. Buni eshitgan Putinsev olomon bilan uchrashish uchun eski shahar tomon yo`l oldi va Voronsov xiyobonida qo`zg‘olonchilar bilan uchrashdi. Olomondagilar shahar oqsoqoli Muhammad ¨qub ustidan shikoyat qilishga kelayotganliklarini aytdilar. Putinsev bilan kelgan eski shahar oqsoqoli olomonga qarab do`q urib, qamchi bilan qo`rqitib orqaga qaytarmoqchi bo`ldi. Kishilar uni toshbo`ron qila boshladilar. Shu vaqt boshqarma oldiga soqchilar bilan harbiy gubernator, keyin qurolli soldatlar keldi. Buni ko`rib, sarosimaga tushib qolgan aholi o`zini himoya qilishga intilmasdan asta tarqala boshladi. Ular hatto yerda yotgan yog‘ochni olib, o`zlarini himoya qilishga ham intilmadilar. Shundan so`ng qo`zg‘olonchilardan qattiq o`ch olish boshlanib ketdi.

Qo`zg‘olon mustamlaka hukumati qo`shinlari tomonidan shafqatsizlarcha bostirilib, 8 kishi dorga osib o`ldirilishiga, 15 kishini 2 yil muddat bilan mahbuslar rotasiga yuborishga, 2 kishini olti oyga qamoq jazosi bilan jazolashga hukm qilindi. Lekin, mustamlakachi ma’murlari dunyo jamoatchiligi oldida bu jazolarning shov-shuvga sabab bo`lishidan cho`chib, o`lim jazosini umrbod surgun bilan almashtirdilar. Garchi, qo`zg‘olon Toshkent shahrining o`zida yuz bergan bo`lsa-da, uning ta’siri butun Turkiston o`lkasi bo`ylab yoyildi. Chunki bu ozodlik harakati mustamlakachilik zulmi ostida yotgan xalqlar tuyg‘usini ifoda etar edi.

Rossiya imperiyasining Turkistondagi amaldorlari vaziyat keskinlashayotganligidan xavfsirab, podsho hukumatidan joylarda xavfsizlikni saqlashning kuchaytirilgan holatini joriy etishni taklif etdilar. Bu orqali mustamlakachi ma’murlari o`z oldiga katta siyosiy maqsadlarni qo`yib, aholini qo`rqitish, imperiya hukmronligiga qarshi kurashga chiqishga botina olmaslik kayfiyatlarini kuchaytirishga harakat qildi. Shunday bo`lsa-da, 1898-yil Andijonda mutamlakachi ma’murlariga qarshi, uning mustamlaka siyosatiga qarshi yana bir ozodlik harakati bo`lib o`tdi. Tarixda bu “Andijon qo`zg‘oloni” nomini oldi. Bu qo`g‘olon 1898-yil Andijon shahrining Mingtepa qishlog‘ida boshlandi. Dastlab qo`zg‘olonchilar soni 500 kishidan ortmagan bo`lsa-da, biroq atrofdagi qishloqlardan kelib qo`shilayotgan aholi hisobiga qo`zg‘olonchilar soni ortib bordi. Qo`zg‘olonchilarga Muhammadali eshon - Dukchi eshon boshchilik qildi.

Dukchi eshon o`lkadagi mustamlaka siyosatiga qarshi Farg‘ona viloyatidagi aholini birlashtirishga, ularni imperiyaning mustamlaka siyosatiga qarshi chiqib, bu zulmni ag‘darib tashlashga harakat qildi. Qo`zg‘olon stixiyali tarzda boshlandi. 17-may kuni Tojik qishlog‘ida to`plangan xalq ommasi Andijon shahriga qarab yo`l oldilar. Qo`zg‘olonchilar safi yo`lda ko`payib boraverdi. Natijada shaharga etib kelganda ularning safi kengayib, 2000 kishiga etdi. Olomon Andijondagi rus garnizoniga to`satdan hujum qildi. 23 soldat o`ldirilib, 24 soldat yaralandi. Soldatlar darhol qurollanib, qo`zg‘olonchilardan 12 kishini o`ldiradilar, qolganlar qochib ketadi. Tezda Farg‘ona general-gubernatorligiga berilgan xabardan so`ng bu yerga qo`shimcha harbiy kuch keltirildi va mahalliy aholidan o`ch olish boshlanib ketdi. Tezlikda mustamlakachilarga qarshi qaratilgan harakatlarda ishtirok etganlar, gumon qilinganlar qamoqqa olindi. Ular bu bilangina cheklanmasdan harbiy kuchlardan foydalanib, mahalliy aholini qo`rqitish siyosatini kuchaytirdi.

Mustamlakachilar qo`zg‘olonni vahshiylik bilan bostirishlariga qaramay buning aks sadosi butun Farg‘ona vodiysiga taraldi. Asaka, Quva, Shaxrixon, O`sh, Marg‘ilon kabi shaharlar va qishloqlarda harakatlar keng yoyildi. Lekin rus qo`shinlari hamma yerda ham qo`zg‘olonni shafqatsizlik bilan bostirdi. Dukchi eshon Arslonbob qishlog‘ida qo`lga olindi va butun xalq oldida mustamlakachi ma’murlari tomonidan 1898-yil 12-iyunda osib o`ldirildi.

Qo`zg‘olonda ishtirok etgan 477 kishi ustidan boshlangan sud jarayoni uch oy davom etdi. Harbiy sud 362 kishini osib o`ldirishga hukm qildi. Qo`zg‘olonchilardan 351 kishi turli muddat bilan qamalib, 15 kishi oilasi bilan Sibirga surgun qilindi. Biroq, mustamlakachi ma’murlari yana jahon ommasi oldida sharmanda bo`lishdan cho`chib, o`lim jazosini surgun bilan almashtirdi.

Qo`zg‘olon markazi deb topilgan Mingtepa, Tojik va Qashqar qishloqlari imperator Nikolay II ko`rsatmasiga ko`ra, Dukchi eshon yurgan yo`li degan bahona bilan uch kun to`pdan o`qqa tutilib, yer bilan barobar tekislandi. Mingtepa qishlog‘i o`rnida 450 xonadonga mo`ljallangan yevropacha yangi uylar qurildi. eshon yashagan xonadon o`rnida rus cherkovi qurish rejalashtirildi. Xo`jand qishlog‘iga Duxovskiy nomi berildi.

Xullas, mustamlakachi ma’murlari bu qo`zg‘olonni ham qonga botirdilar, uning ishtirokchilaridan ayovsiz o`ch oldilar. Garchi, mustamlakasi ma’murlari mahalliy aholining milliy ozodlik harakatlarini naqadar shafqatsizlik bilan bostirsa-da, o`lkadagi g‘alayonlar va qo`zg‘olonlar bir daqiqa ham to`xtamadi.

XX asr boshlariga kelib, o`lkadagi bunday harakatlar yangi bosqichga ko`tarildi. Shu bilan birgalikda o`lkada demokratik inqilobiy harakatlar ham keng avj ola boshladi. Mustamlaka sharoitda ishchilarning shakllanishi o`ziga xos xususiyatlarga ega bo`lgan, xususan, xonavayron bo`lgan dehqonlar va hunarmandlar hisobiga kengayib borayotgan ishchilar sinfi imperiyaning markaziy rayonlarida kuchayib borayotgan demokratik kuchlar ta’sirida bu harakatlarda asta-sekin ishtirok eta boshladilar. O`lkadagi bir qancha shaharlarda siyosiy talablarni o`zida aks etgan namoyishlar bo`ldi.

Ayniqsa, 1900-1903-yildagi iqtisodiy inqirozlar, 1904-1905-yildagi rus-yapon urushida Rossiya ko`rgan zararlari o`lkadagi ham mahalliy aholining ahvoliga salbiy ta’sir etishi dehqonlar ommasini ham yana norozilik harakatlari bilan chiqishiga turtki berdi. Oqibatda o`lka viloyatlarida vaziyat yanada keskinlashb ketdi. Samarqand viloyatida dehqonlarinng g‘alayonlari natijasida yuzaga kelgan Nomoz Pirimqulov boshchiligidagi harakatlar Turkistonda dehqonlar harakatining asosiy hal qiluvchi kuchiga aylandi. Rossiya imperiyasining mustamlaka siyosati o`lkadagi bunday harakatlarni doimo zudlik bilan bostirib turdi. Shu bilan birgalikda milliy mustaqillikka intilayotgan, mahalliy ziyolilarga ham doimo ta’qib o`tkazib keldi.

O`lka mehnatkashlarining ahvoli 1914-yil Rossiyaning birinchi jahon urushiga kirishi bilan yanada og‘irlashib ketdi. Urush yillari mehnatkashlarni ezish tobora ortib bordi. O`lkada g‘alla yetishtirish kamayib, urush tufayli o`z vaqtida yetkazib kelinmagan g‘alla tanqisligi natijasida mahalliy aholi orasida ocharchilik boshlandi. Buning ustiga Turkistonda rasmiy soliqlardan tashqari urush ehtiyoji uchun deb aholidan har yili turli yig‘im va soliqlar to`plandi.

1916-yil birinchi jahon urushining iqtisodiy asoratlari mehnatkash aholi bo`ynida og‘ir yuk bo`lib turgan vaqtda Nikolay 11 ning “Imperiyadagi begona xalqlar erkak aholisini harakatdagi armiya rayonlarida harbiy inshootlar va shuningdek, davlat mudofaasi uchun zarur bo`lgan boshqa har qanday og‘ir ishlarga jalb qilish” haqidagi farmoni chiqdi. Ushbu farmonga ko`ra Sibir, O`rta Osiyo, Qozog‘iston, Kavkaz ortidan 19 yoshdan 43 yoshgacha bo`lgan 400 ming kishini mardikorlikka olish boshlanib ketdi. Bu farmonga ko`ra, o`lkadagi har besh xonadondan mardikor olinadigan bo`ldi.

Qishloq xo`jaligida yig‘im terim ishlari boshlanib, ro`zg‘or yurituvchi, oila boquvchi erkaklarning noma’lum muddatga uzoq o`lkalarga mardikorlikka safarbar etilishi chorizmning mustamlaka siyosatidan, mahalliy boylarning siquvidan ezilib ketgan xalqning sabr kosasini to`ldirib yubordi.

4-iyulda savdo va hunarmandchilik markazi bo`lgan Xo`jand shahrida, undan keyin Samarqand, Jizzax, Kattaqo`rg‘on kabi shaharlarda ham xalqning norozilik harakatlari bo`lib o`tdi. Bu yerlarda tezda yetib kelgan rus askarlari qo`zg‘olonchilar harakatini shafqatsiz ravishda o`qqa tutdilar.

Mustamlaka ma’muriyati zulmiga qarshi qo`zg‘olonlarning eng kattasi Jizzax shahrida bo`lib o`tdi. Nazirxo`ja eshon boshchilik qilgan bu qo`zg‘olon shu qadar katta bo`ldiki, bu tarixda “Jizzax qo`zg‘oloni” nomini oldi. 1916-yil 12-13 iyul kunlari boshlangan g‘alayonlar natijasida qo`zg‘olonchilar qo`llariga nima tushsa qurollanib, eski shahardan yangi shahar tomon yo`l oldilar, uezd ma’muriyatini yakson qildilar. Jizzaxning yangi shahar bilan eski shahar o`rtasida yordamga kelgan jazo otryadi qo‘zg‘olonchilarni o`qqa tutdi. To`qnashuvlarda 11 kishi halok bo`ldi. Olomon orqaga qaytishga majbur bo`ldi.

Bunday voqealardan so`ng qo`zg‘olonchilar yana eski shahar aholisini oyoqqa turg‘izib, temir yo`l tomon borib, temir yo`l izlarini, ko`priklarni buzib, telefon simlarini uzib tashlaydilar. Hamma yerlarda mustamlakachilarga qarshi harakatlar boshlandi. Turkiston general-gubernatori tomonidan polkovnik Ivanov qo`mondonligi ostida yuborilgan jazo otryadi eski Jizzaxni ayovsiz o`qqa tutdi. Zomin va Forish qishloq aholisidan qaqshatqich ravishda o`ch olinib, duch kelgan kishilar otib tashlandi.

17-iyulga kelib butun Turkiston o`lkasida harbiy holat e’lon qilindi. Jazo otryadlari va mustamlakachi ma’murlarga juda katta huquqlar berildi. Shu munosabat bilan aholining ko`cha va maydonlarda to`planishi taqiqlandi. Imperiya ma’murlari harbiy kuch ishlatib, bu yerdagi qo`zg‘olonni bostirishga mavaffaq bo`ldilar. Jizzax qo`zg‘oloni bo`yicha mingga yaqin kishi qamoqqa olindi. 151 kishining ishi sudga berildi. Shulardan 84 kishi osib o`ldirishga hukm qilindi, biroq bu jazo ham keyinroq “yumshatilib” boshqa jazolar berildi. 1916-yil qo`zg‘oloni o`lkada mahalliy aholining mustamlaka siyostiga qarshi qaratilgan eng katta milliy ozodlik va ommaviy xalq harakati edi. Bu qo`zg‘olon jamiyatning barcha tabaqalarini harakatga keltirdi va o`z domiga tortdi.

Rossiyaning turli mintaqalariga mardikorlikka jo`natilgan mahalliy aholi vakillari faqat Rossiya imperatori taxtdan ag‘darilgandan so`ng qaytib keldilar va o`lkada yana milliy istiqlol uchun kurash harakatlari keng miqyosda boshlandi. O`lka ziyolilari endi o`z maqsadlarini to`liq amalga oshirish uchun yana tarix maydoniga chiqdilar. Lekin “ulug‘ davlatchi” mustamlakachilar Turkistonni qo`ldan boy berishni istamadilar. Turkistonda fevral inqilobining dastlabki kunlaridan boshlab ishchi deputatlari sovetlari bilan birga soldat deputatlari sovetlari tuzila boshladi. Bu sovetlarning deputatlari asosan yevropa millatiga mansub aholidan tashkil topdi. Jamoat tashkilotlari faoliyatni boshlash va unga mahalliy aholini ham jalb etish, ularning birlashtirish yo`lidagi harakatlar keng ko`lamda kuchayib bordi.

**Jadidchilik harakati va milliy uyg‘onish**

“Jadid” arabcha so‘z bo‘lib, “yangi” degan ma’noni anglatadi. Shuning uchun ham yangilik va islohotchilikka intiluvchi, yangilik yaratuvchi faoliyat bilan mashg‘ul bo‘lgan taraqqiyparvar, ilg‘or ruhdagi milliy ziyolilar tarixda “jadid” degan nomga musharraf bo‘ldilar. Ularning harakati esa jadidchilik deb nomlandi. Bu harakatning paydo bo‘lishi bevosita o‘sha davrdagi ichki muhit hamda tashqi xalqaro maydondagi ijtimoiy-siyosiy va demokratik yangilanishlar bilan bog‘liq bo‘ldi.

XIX asr oxiri - XX asr boshlariga kelib, Turkistonda millat taqdiriga tahdid soluvchi o‘ta qaltis va og‘ir ichki tarixiy muhit paydo bo‘ldi. Bir tomondan, Rossiya imperiyasi musatamlakachiligi siyosiy jihatdan mustahkamlandi. Mustamalka va zo‘ravonlikka mukkasidan ketgan rus bosqinchilari esa, endi o‘z mafkurasini singdirish orqali ma’naviy ustunlikka ham ega bo‘lishi uchun mahalliy xalqni ruslashtirish, uning g‘ururini sindirish, o‘zligini yo‘qotishdek, o‘ta razil shovinistik siyosatni kuchaytirdilar. Ikkinchi tomondan esa, millat va xalqimiz o‘z siyosiy, ma’naviy huquqlari, erki va hohish-irodasini yo‘qotdi. Uchinchidan, umuman musulmon mutaassibligi (konservatizm va bid’at) kuchaydi. Millatning ijtimoiy-siyosiy va iqtisodiy ahvoli hamda ma’naviyati tubanlashdi. Buning ustiga ustak, din peshvolari orasidagi mutaassiblarda yangilikka, dunyoviy ma’rifat va taraqqiyotga qarshilik ham avj oldi. Bu esa, Islom dini hamda shariatiga mutlaqo zid ravishda avj oldi.

Mutaassiblar bid’at botqog‘iga botgan holatda, ijtimoiy majhul (noaniq)likdagi g‘aflat uyqusiga mast bo‘lib, aql va fahm-farosatlari ojizligi evaziga, o‘zlari sezmagan holda mustamlakachilar manfaati (mafkurasi)ga xizmat qila boshlaydilar.

Millat va xalqimiz mana shunday ikki tomonlama o‘ta ayanchli va havfli ijtimoiy-siyosiy muhit hamda vaziyatga duch kelgan bir paytda musulmon ziyolilar din homiylari orasidan yangi bir taraqqiyparvar guruhning harakati paydo bo‘ldi. Ular «jadid» (yangi) degan ulug‘ nomga muyassar bo‘lgan holda, Millat va Vatan, musulmon xalqlari uchun ma’naviy qalqon bo‘lib, kurash maydoniga otildilar. Jadidlar millatni bo‘yin egishi va tanama-taqdir qilish havfidan qutqarishning birdan-bir to‘g‘ri yo‘li avval tarbiya va ma’rifat, so‘ng islohot ekanligini juda to‘g‘ri anglab yetdilar.

Shuning uchun ham jadidlar millat va xalqni g‘alayon va qo‘zg‘olonga, inqilobiy buzg‘unchilik kabi yovvoyilikka da’vat etmadi. Aksincha, ularni diniy-dunyoviy ma’rifat, ilm-fan, madaniyat va yangiliklar bilan qurollantirib tarbiyalash, o‘zligini anglatish, ijtimoiy-ma’anviy g‘aflat uyqusidan uyg‘otib, turmush tarzi, tafakkuri, ma’naviyati, madaniyati, adabiyoti va maorifini o‘zgartirishga bel bog‘ladilar.

Abdulla Avloniyning ushbu hikmati jadidlar uchun asosiy e’tiqod va amaliy faoliyat dasturi bo‘lib qoldi: «Tarbiya bizlar uchun yo hayot – yo najot, yo halokat – yo saodat, yo falokat masalasidir». Darhaqiqat, bu paytda millatni halokat va falokatdan asrab, saodatga olib chiquvchi jadidlar tarbiyasi bilan millatni ma’nan tobe qilib, halokat va falokatga duchor etuvchi mustamlakachilar «tarbiya»si qarama-qarshiligi paydo bo‘lgan edi.

Jadidchilik harakati ba’zi-bir tarixga oid adabiyotlarda aytilganidek, “oldin madaniy-ma’rifiy harakat bo‘lib, keyin ijtimoiy-siyosiy harakatga o‘sib o‘tgani” yo‘q. U o‘z tabiati maqsad va mohiyatiga ko‘ra, dastlabki kundanoq, ijtimoiy-siyosiy, madaniy-ma’rifiy va islohotchilik harakat bo‘lgan. Ammo Vatanni ozod va obod qilish, millat va xalqni hurriyatga olib chiqish, to‘q va farovon, madaniyatli qilish uchun jadidlar asosiy e’tiborni dastlab madaniy-ma’rifiy ishlarga qaratdilar.

Mustamlakachilarining asosiy maqsadi, xalqni mutlaq tobe va qaram qilish, Turkistonda siyosiy erksizlikni qaror toptirib, milliy o‘limni amalga oshirish bo‘lganligiga sharqshunos olim N. N. Veselovskiy (1848-1918) quyidagicha guvohlik beradi: «Biz Turkistonga madaniyat olib keldik deb o‘ylaymiz. Bo‘ysundirilgan osiyoliklarga tinchlik va osoyishtalik berdik deb o‘zimizni ovutamiz. Ammo bularda bir oliy tuyg‘u borki, bu millat va uning milliy iftixoridir...

Musulmonlar ahvolini tushunishimiz kerak. Siyosiy o‘lim (milliy davlatni yo‘qotib, siyosiy xalq-huquqdan ayrilish-muxarrir) og‘ir, milliy o‘lim esa undan ham og‘irroqdir. Bizning hukmronligimizda ular (turkistonliklar) xuddi shunday ahvolga tushdilar. Shunday milliy manfaatlar borki, ular xalq och yoki to‘qligidan qat’i nazar, bir kunmas bir kun o‘zini namoyon etajak”.

Turkistonda ruslashtirish siyosatini amalga oshirish bilan ma’lum missionerlar guruhi muntazam ravishda ish olib boradi. N.Ostroumov, M.Miropiev, V.P.Nalivkin va boshqa ashaddiy shovinistlar mana shu guruhning eng ko‘zga ko‘ringanlari edilar. N.Ostroumov o‘z missionerlik vazifasiga ko‘ra, Turkistonda general-gubernatordan ham yuqori mavqega ega bo‘lgan. V.P.Nalivkin esa “Yarim yovvoyi osiyoliklarni hamisha qo‘rquv va vahima ichida qaltirab turishga majburlash kerak” degan “dasturilamal” ishlab chiqib, uni mustamlakachi ma’muriyatga ijro uchun taqdim etadi.

XX asr boshiga kelib millatni milliy o‘limdan saqlab qolish va istiqlolga olib chiqish uchun ma’rifat, ijtimoiy-siyosiy, madaniy-ma’rifiy tarbiya asosiy omil, eng muhim ma’naviy qurol darajasiga ko‘tarildi. Buni esa jadidlar Vatan ozodligi yo‘lidagi kurash harakatining asosi deb bildilar. Ular musulmon mutaassibligiga qarama - qarshi ravishda diniy va dunyoviy ma’rifatparvarlik g‘oyalarini olg‘a surdilar. Shariat qoidalari, ”Qur’oni karim”ni yaxshi bilganlari uchun ham din peshvolari orasidagi qoloqlikka, ”Taraqqiyot islomga zid” degan aqida va tushunchalarga qarshi kurashdilar. Shuni alohida ta’kidlash kerakki, jadidchilikning paydo bo‘lishiga avvalo islomdagi diniy-dunyoviylikning, taraqqiyotparvarlik va ilm-fan, shariat amallarining o‘rni katta bo‘ldi.

Jadidlarning dadil yangilik yaratishi, dunyoviylikni targ‘ib etishi uchun Payg‘ambarimiz Muhammad sallollohu alayhi vasallamning mana bu ikki hadisi - shariflari ma’naviy asos va kuch-quvvat bo‘ldi: ”Oxiratini deb dunyosini tark qilgan ham, dunyosini deb oxiratini tark qilgan ham sizlarning yaxshingiz emas...”, “Dinda o‘rtacha yo‘l tutinglar, o‘rtacha yo‘l tutinglar, o‘rtacha yo‘l tutinglar, chunki ushbu din amallarida kim og‘irlashtirib yuborsa uni amal yengib qo‘yadi”.

Xulosa shuki, birinchidan, jadidchilik islomdagi taraqqiyotparvarlik, ilm-fanga rag‘bat va dunyoviylikning yangi davrdagi ko‘rinishi sifatida paydo bo‘ldi. Jadidlar islomni har xil mutassiblik bidatlardan asrab rivojlantirdi. Ikkinchidan, jadidchilikni paydo bo‘lishi va rivojlanishiga Sharq va G‘arb mamlakatlarida rivojlangan quyidagi demokratik, milliy-ozodlik, islohotchilik harakatlarining ta’siri ham kuchli bo‘ldi:

1. Jamoliddin Afg‘oniy (1839-1897) va Muhammad Abdolar (1848-1903) asos solgan musulmon dunyosidagi islohotchilik va “nahda” (uyg‘onish) harakatlari.

2. XIX asrning 90-yillaridan boshlanib, 1905-1907 va 1917 yillarda katta g‘alabalarga erishgan rus sotsial demokratik va inqilobiy harakatlari.

3. Turkiyadagi aksilmonarxistik, konstitutsion demokratik, ijtimoiy-milliy uyg‘onish harakatlari: Tanzimot (1840-1860), Yosh usmonlilar (1865-yildan 80-yillargacha), Yosh Turklar (1889-1918) va 1908-1909 yillardagi demokratik-inqilobiy harakatlar.

4. Jadidchilik harakatining paydo bo‘lib, rivojlanishida qrimlik Ismoilbek Gaspiralining (1851-1914) hissasi behad katta bo‘ldi. U Qrimda XIX asrning 80-yillardayoq, Rossiya bosib olgan musulmon xalqlari orasida birinchi bo‘lib jadidchilikka asos soldi. Uning rus va turkiy tillarda chop etilgan “Tarjimon” (1883-1914) gazetasi, “Rossiya musulmonligi” (1881), “Ovrupa madaniyatiga bir nazar muvozini» “ (1885) va boshqa asarlari hamda jadid maktabi uchun yozgan darslik va qo‘llanmalari Turkistonga tez kirib keldi.

Ismoilbek Gaspirali 1884-yilda “Tarjimon” gazetasi orqali musulmonlarga qarata shunday murojaat qiladi: “ Suyukli do‘stlarim, bizning uchun eng go‘zal ish ilm va maorif ishidir. Eng muqaddas intilish ilmga, maorifga intilishdir. Chunki insonni inson etgan mehnat va bilimdir. Bilim madaniy turmush (sivilizatsiya) ga yetishish vositasidir.”

I.Gaspirali 1884-yilda o‘n ikkita bolani yangicha usul-”usuli jadid”-savtiya (tovush) usuli bilan o‘qitib, qirq kunda savodini chiqaradi. Ular o‘qish va yozishni mukammal o‘zlashtira boshladilar. U 1892-yilda Turkiston general-gubernatori A.B. Vryovskiy[[1]](#footnote-1)1ga maxsus maktub yo‘llab, unda maktablarni isloh qilish, jadid maktablarini tashkil etish madrasalardan birini zamonaviy – dunyoviy oliy o‘quv yurtga moslab isloh qilishni taklif etadi. Ammo bu takliflar amalga oshmaydi. Shundan so‘ng Ismoilbek Gaspirali 1893-yilda Toshkentga keladi va ziyoli ulamolar bilan uchrashadi. Samarqandda bo‘ladi. U yerdan Buxoroga borib, amir Abdulahadni jadid maktabi ochishga ko‘ndiradi va bu maktabga “Muzaffariya” degan nomni beradi. Jadidchilik g‘oyasi Turkistonda XIX asr 80-yillarining ikkinchi yarmidan boshlab tarqalib, shu asrning 90- XX asrning 5-yili oralig‘ida muntazam ijtimoiy-siyosiy, madaniy-ma’rifiy harakat sifatida shakllandi.

Jadidchilik harakati asosan ikki davrga bo‘linadi: 1) XIX asrning 90-yillaridan-1917 yil fevralgacha; 2) 1917 yil fevraldan-1929 yilgacha. Birinchi davrning o‘zi uch bosqichga bo‘linadi: 1) Jadidchilik g‘oyasining paydo bo‘lishi va muntazam uyushgan harakat shakliga ega bo‘lishi (XIX asrning 90-yillari-1905-yil); 2) Jadidchilik harakatining nisbatan tez va qarshiliksiz rivojlanishi (1905-1909-yillar); 3) Jadidchilikning chorizm tomonidan ozodlik, demokratik va inqilobiy harakatlarga qarshi kurashni kuchaytirgan davrdagi rivojlanishi (1909-1916-yillar). Ikkinchi davr ham voqealar rivojlanishiga qarab uch bosqichga bo‘linadi: 1) 1917-yil fevral-oktabr; 2) 1917 yil noyabr – 1924-yil; 3) 1925-1929-yillar.

**Jadidlar maorifi.** Jadidchilik harakati, shu vaqtgacha islom dunyosida sira ham ko‘rinmagan ilg‘or va tezkor o‘qitish “Savtiya” (tovush) usuliga asoslangan jadid maktablari tashkil topishidan boshlandi. Bu maktablarda bolalar bir yilda savod chiqarib, mukammal o‘qish va yozishni o‘zlashtiradi. Buning uchun esa qadim an’anaviy musulmon maktablarida 5-6 yil o‘qish kerak bo‘lar edi. Aytish mumkinki, “Savtiya” usulidagi jadid maktabi Vatanimiz tarixidagi buyuk kashfiyotlar silsilasini boyitdi.

Jadid maktabida diniy va dunyoviy ta’lim-tarbiya hamda ilm o‘zaro uyg‘unlashtirildi. Bolalar qulay partalarda o‘tirib, xarita va rasmlar yordamida tez savod chiqardi va diniy – dunyoviy ilmilarni o‘rgandi. Jadid maktablarida Qur’oni-karim, matematika, geografiya, ona tili, rus, arab tillari, ashula va hatto jismoniy tarbiya o‘qitila boshlandi.

Jadid maktablari to‘rt (boshlang‘ich) va yetti yillik edi. Masalan, Munavvarqori Abdurashidxonovning yetti yillik maktabini bitirgan yoshlar dunyoviy ilmlarni, rus tilini yaxshi o‘zlashtirgan holda jadid maktabida o‘qituvchi, maschitlarda imom bo‘lish, madrasa va hatto, xorijdagi dunyoviy oliy o‘quv yurtlarida o‘qish, savdo va boshqa korxonalarda kotib bo‘lib ishlash malakasiga ega bo‘lganlar. Bunday yetti yillik maktablar Toshkentdan tashqari, Qo‘qon, Samarqand kabi yirik shaharlarda ham ochiladi.

Jadid maktablari pullik edi. Har oyiga ota-onalar baholi qudrat, ellik tiyindan bir yarim so‘mgacha pul to‘ladi. Bu o‘rinda har ota-ona o‘zlarining boylik va kambag‘allik darajalarini shariat asosida belgilab pul beradilar. 35 foizgacha kambag‘al va nochorlarning bolalari tekin o‘qitildi. O‘ziga to‘q oilalar esa o‘z xohishi bilan uch so‘mdan va undan ham ko‘p pul bergan. Bulardan tashqari jadidlarning o‘zlari tashkil etgan xayriya jamiyatlari ham jadid maktablarini mablag‘ bilan ta’minlab turgan.

Jadid maktablarining ochilishiga rus amaldorlari, musulmon mutaassiblari qarshilik qiladilar. Jadidlar katta matonat va fidoyilik bilan eski maktablarga tegmay namuna sifatida jadid maktablarini tashkil etib, omma orasida katta obro‘ qozondilar. Jadid maktablari qat’iy nizom va dastur va darsliklarga asoslandi. Tarixda birinchi bo‘lib, jadidlar o‘quvchilarga kundalik, chorak va yillik baholar qo‘yishni joriy etdilar. O‘quvchilar sinfdan-sinfga o‘tish va bitirish uchun jamoatchilik oldida ochiq chorak, yillik va bitiruv imtihonlarini topshirganlar.

Maktab ochgan jadidlar dastur, qo‘llanma va darsliklarni ham o‘zlari yaratdilar. Sayidrasul Sayidazizovning “Ustodi avval”, Munavvarqori Abdurashidxonovning “Adibi avval”, “Adibi soniy”, “Tajvid” (Qur’onni qiroat bilan o‘qish usuliga oid qo‘llanma), “ Havoyiji diniya” (Shariat qonunlari to‘plami), “Yor yuzi”, “ Usuli hisob”, “Tarixi anbiyo”, “Tarixi islom”, Abdulla Avloniyning “Birinchi muallim” va “Ikkinchi muallim”, “Turkiy guliston yohud ahloq“, Mahmudxo‘ja Behbudiyning “Qisqacha umumiy geografiya”, “Bolalar maktubi”, “Islomning qisqacha tarixi”, “Amaliyoti islom”, “Aholi geografiyasiga kirish”, “Rossiyaning qisqacha geografiyasi” va boshqalar shular jumlasidandir.

Jadid maktablari ochilishi bilan ba’zi joylarda qadim maktablari bo‘shab qoldilar. Natijada eski va jadid maktabdorlari o‘rtasida jiddiy qarama-qarshiliklar paydo bo‘ldi. Bunga mutaassib qozi, mulla va ulamolar ham qo‘shildilar.

Jadid maktablarining jami soni va ular qayerlarda ochilib faoliyat yuritganligi haqida hozircha to‘la ma’lumot yo‘q. Lekin 1903 yilda birgina Toshkentda 20 ta (shundan 2 tasi o‘rta), jadid maktablari bo‘lgan. Ma’lumki, 1909 yildan keyin jadid maktablari qattiq nazorat ostiga olinadi, arzimas bahonalar bilan yopiladi. Ularda o‘qitiladigan adabiyot va darsliklar “oxranka”ning diqqat markazida bo‘ladi. Jadid maktablari Buxoro, Samarqand, Toshkent, Andijon, Xiva, To‘qmoq, Yangi Marg‘ilon, Yeski Marg‘ilon, Kattaqo‘rg‘on, Qizil O‘rda, Turkiston, Chust, Chorjo‘y, Termiz, Marv shaharlarida ochiladi. Shuningdek, Juma (Samarqand viloyati), Qovunchi (Toshkent viloyati), To‘raqo‘rg‘on (Namangan viloyati), Po‘stindo‘z (Buxoro viloyati) kabi katta qishloqlarda ham jadid maktablari ochilgan. Jadid maktablari M.Behbudiyning yozishicha, 15-20 yil ichida jami Kavkaz mamlakatlari, Eron, Hind, Misr, Hijoz va boshqa joylarida ham joriy bo‘ldilar.

Jadidchilikning asosiy maqsadlaridan biri mamlakatda zamonaviy (yevropacha) oliy ta’limni yo‘lga qo‘yish bo‘ldi. Universitet tashkil etish g‘oyasi Turkistonda ilk bor 1892 yilda Ismoilbek Gaspirali tomonidan olg‘a surildi. I. Gaspirali 1906-yilda, yana “Tarjimon” gazetasida to‘g‘ridan to‘g‘ri Buxoro amiri va Xiva xoniga murojaat qilib shunday deydi:

“Fuqoroyi islom sizlardan mol istamas, osh istamas. Din-”Qur’on”dan, jon-Xudodan. Siz davlatlik xonlardan aholiga ehson etiladigan narsa-nashri maorifga, taraqqiyot va kamolatga omil bo‘luvchi oliy darajalik maorif maktablaridir. Ko‘hna madrasalari ko‘p Buxoroi sharifda va Xivada endi biror dorilfununi islomiya ta’sis etmoq lozim. Bu dorilfununlarga bir daraja ilm olgan talaba qabul qilinib, tarix, jo‘g‘rofiya, kimyo, handasa, ilmi huquq, usuli idorayi davlat, ilmi iqtisod va boshqa lozim fanlar, turkiy, forsiy, rusiy va fransaviy tillar o‘rgatilsa... Ushbu dorilfununlarda muallim va mudarrislik qila oladigan ahli kamol bor”

Jadidlar oliy ta’limning asosi-universitet tashkil etish uchun Toshkent shahar Dumasidan ham foydalandilar. Munavvarqori, Fitrat, M. Behbudiy, U. Asadullaxo‘jayev va boshqa jadidlar milliy dunyoviy oliy ta’lim g‘oyasini o‘z asar va maqolalarida keng targ‘ibot-tashviqot qiladilar. Oliy ta’limga zamin yaratish uchun, jadid maktablarida dunyoviy ilmlar o‘qitildi, xorijga yoshlar o‘qishga yuborildi.

Dunyoviy hozirgi zamon oliy o‘quv yurti – universitetga asos solishga jadidlar faqat 1918-yilda Musulmon xalq dorulfununini tashkil etish bilan muvaffaq bo‘ldilar.

Umuman, jadidlar juda qisqa vaqt ichida butunlay yangi ya’ni jadid xalq maorifi tizimi ya’ni, hozirgi zamon xalq maorifi tizimiga asos soldilar.

**Jadid matbuoti va jurnalistikasi.** Jadidchilik harakatining ikkinchi bir muhim faoliyati milliy matbuot va jurnalistikasiga asos solish bo‘ldi. Turkiston jadidlari rus demokratik va inqilobiy harakatining yutuqlaridan ham samarali foydalandilar.

Zolim “oq poshsho” Nikolay II inqilobiy-demokratik harakat bosimi ostida 1905-yil 17-oktyabrda maxsus manifestga imzo chekib, demokratiya, matbuot va so‘z, har xil yig‘inlar o‘tkazish erkinligini joriy qilishga majbur bo‘ldi. Buni jadidlar katta quvonch bilan kutib oldilar.

Mana shundan so‘ng jadidlar millat himoyasi uchun jangovar qalqon va muazzam minbar bo‘lgan gazeta va jurnallarni tashkil etish uchun juda shaxdam kurashadilar.

Toshkentda Ismoil Obidiy “Taraqqiy” (1906), Munavvarqori Abdurashidxonov “Xurshid” (1906), Abdulla Avloniy “Shuhrat” (1907), Sayidkarim Sayidazimboyev “Tujjor” (1907), Ahmadjon Bektemirov “Osiyo” (1908), Ubaydullaxo‘ja Asadullaxo‘jayev “Sadoi Turkiston” (1914-1915) gazetalari, shuningdek, Abdurahmon Sodiq o‘g‘li (Sayyox) “Al-Isloh” (1915) jurnalini nashr etishga muvaffaq bo‘ldilar. Samarqandda esa Muhmudxo‘ja Behbudiy “Samarqand” ruscha (1913) gazetasi va “Oyna” (1913-1915) jurnalini, Qo‘qonda Obidjon Mahmudov “Sadoi Farg‘ona” (1914) gazetalarini chiqardi. Bu gazeta va jurnallar doimo mahfiy politsiya “oxranka”ning ayg‘oqchilari kuzatuvi, ta’qibi ostida bo‘ldilar.

Jadid matbuoti 1917-yil fevralda rus podshosi taxtdan ag‘darilgach, yanada rivojlandi. Juda qisqa vaqt oralig‘ida fevraldan oktyabrgacha Toshkentda Munavvarqori Abdurashidxonov “Najot” (1917 y. mart), A. Battol “Sho‘roi islom” (1917 y. may), Abdulla Avloniy “Turon” (1917 y.), Ahmad Zaki Validiy va Munavvarqori Abdurashidxonov “Kengash” (1917 yil iyun), “Ulug‘ Turkiston” (1917 y.), Qo‘qonda Bo‘lat Soliyev “Yel bayrog‘i” (1917 y. sentyabr) gazetalarini, H.H. Niyoziy “Kengash”, Ashurali Zohiriy “Yurt” (1917 yil iyun) jurnallarini, Samarqandda esa Shohmuhammadzoda “Hurriyat” (1917 yil aprel) gazetalarini chop etdilar.

Buyuk millatparvar jadidlar, jadid matbuoti orqali millatni o‘z madaniy-iqtisodiy ahvoli, siyosiy qaram va huquqsizligini anglatishga, unda bosqinchilarga qarshi nafrat, milliy istiqlolga ishonch ruhini tarbiyalashga muvaffaq bo‘ldilar. Shuning bilan birga ular milliy muxtoriyat va jumhuriyat g‘oyasini, millatlararo tenglik va qon-qarindoshlikni targ‘ibot qilishni to‘g‘ri yo‘lga qo‘yadilar.

**Jadid adabiyoti va san’ati.** Akademik A. N. Samoylovich jadid adabiyotini o‘rganib, 1916-yilda “Turkistonda yangi adabiyot maydonga keldi. Bu men uchun kutilgan hol edi” deb yozgan edi. Darhaqiqat, olim uchun kutilgan “Yangi adabiyot”-jadid adabiyoti bo‘ldi. Bu adabiyot o‘z mazmun va mohiyati hamda janrlariga ko‘ra, ming yillar davomida shakllanib rivojlangan mumtoz adabiyotimizdan tubdan farqlanuvchi yangi adabiyot bo‘ldi.

1. Agar mumtoz adabiyotda dunyoviylikka nisbatan diniy jihat ustunroq bo‘lgan bo‘lsa, jadid adabiyotida bularning o‘rtasida o‘zaro tenglik ya’ni diniy-dunyoviylik qaror topdi.

2. Jadid adabiyoti mumtoz adabiyotdan farqli ravishda g‘arb adabiyotidagi roman, drama, esse, hikoya va barmoq vazniga asoslangan she’riyat (poetika) kabi badiiy janrlar ko‘rinishiga ega bo‘ldi. Proza va publitsistika paydo bo‘ldi.

3. Jadid adabiyoti bevosita ijtimoiy-siyosiy va ma’rifatchilik mafkurasi, milliy-ozodlik xususiyatiga ega bo‘ldi. Unda mazlum xalq hayoti bevosita o‘z ifodasini topdi. Badiiy asarlar jonli xalq tilida yozildi. Ijtimoiy faollik va milliy ruh bu yangi adabiyotning eng muhim xususiyatiga aylandi.

4. Jadid adabiyotidagi badiiy-lirik qahramon qiyofasi mumtoz adabiyotdagi qahramon qiyofasidan tubdan o‘zgardi. U endi an’anaviy oshiq yohud ma’rifatparvargina emas, balki mavjud mustamlaka jamiyati tartib-qoidalari hamda milliy tengsizlik bilan kelisha olmaydigan, shu bilan birga yangicha o‘z ijtimoiy-siyosiy va ahloqiy qarashiga ega bo‘lgan shaxsdir.

Jadidchilik harakati jadid adabiyotining asoschilari bo‘lgan yirik iste’dod egalari-jadid adibi, shoiri, dramaturgi va san’ati arboblarini ham tarbiyaladi. Jadidshunos, taniqli olim, professor Begali Qosimovning ta’kidlashicha, ularning 1905-1917-yillarda adabiy-madaniy harakatchilikda qizg‘in faoliyat ko‘rsatganlari saksondan ortiq bo‘lgan. Mahmudxo‘ja Behbudiy (1875-1919), Sayidahmad Siddiqiy Ajziy (1864-1927), Vasliy Samarqandiy (1869-1925), Munavvarqori Abdurashidxonov (1878-1931), Abdulla Avloniy (1878-1934), To‘lagan Xo‘jamyorov-Tavallo (1882-1939), Sidqiy Xondayliqiy (1884-1934), Avaz O‘tar o‘g‘li (1884-1919), Muhammadsharif So‘fizoda (1869-1937), Abdurauf Fitrat (1886-1938), Sadriddin Ayniy (1878-1954), Abdulvohid Burxonov (1875-1934), Hamza Hakimzoda Niyoziy (1889-1929), Abdulla Qodiriy (1894-1938), Abdulhamid Cho‘lpon (1897-1938) va boshqalar shular jumlasidandir.

Jadid adabiyotida dramaturgiya ya’ni jadid dramasi eng sermahsul va ommabop janr sifatida alohida ko‘zga tashlanadi. Jadid g‘oyalarining xalqqa yoyilishi, singishi va amaliy natijalar berishida dramaturgiya va teatr san’atining ta’sir ko‘rsatishi kuchli bo‘ldi. Shuning uchun ham jadid adiblarining aksariyat yirik nomayondalari o‘z ijodiy-amaliy faoliyatini drama yozish va teatr bilan bog‘liq holda olib bordilar.

Mutaxassislarning aniqlashicha, 1917-yil oktabr to‘ntarilishigacha dramaturgiya sohasida o‘ttizdan ortiq drama, tragediya, komediya asarlari yozilgan va ularning ko‘pchiligi teatrlarda sahnalashtirilgan. O‘zbek jadid dramaturgiyasi va teatriga ilk bor asos solgan Mahmudxo‘ja Behbudiy bo‘ldi. Uning “Padarkush” dramasi birinchi bor 1914-yil 27-fevralda Toshkentdagi “Kolizey” teatrida qo‘yilishi juda katta madaniy-ma’rifiy voqea bo‘ldi. Bu kun o‘zbek teatriga asos solingan sana sifatida tarixga kirdi. Shunday qilib, milliy jadid adabiyoti dramaturgiyasi va teatri paydo bo‘ldi. Adabiy tanqidchilik va badiiy tarjimonchilik ham shakllandi.

**Jadid xayriya va boshqa madaniy-ma’rifiy jamiyatlari.** Har qanday harakatda bo‘lgani kabi bu harakat ham o‘z iqtisodiy asosiga ega. Aks holda u, bu darajada rivojlanmagan bo‘lur edi. Uning iqtisodiy ta’minot manbaini madaniy-ma’rifiy xayriya jamiyatlari, boy-badavlat kishilar tomonidan savob olish va millat nufuzini ko‘tarish uchun berilgan beminnat ehsonlar tashkil etdi. Jadidchilik va jadidlar asosan o‘rta hol musulmon ziyolilari hamda dunyo ko‘rgan ilg‘or ruhdagi savdogarlardan iborat bo‘ldi. Toshkentlik Sayidkarim Sayidazimboy o‘g‘li, turkistonlik Sayidnosir Mirjalilov (taniqli yozuvchi Oybekning qaynotasi), andijonlik Mirkomil Mirmo‘minboyev va boshqa boylar jadidchilik harakati rivojlanishiga katta iqtisodiy hissa qo‘shdilar.

Jadidlar har xil xayriya jamg‘armalarini tashkil etish, boy va badavlat kishilarning ortiqcha mablag‘larini millat va Vatan manfaati yo‘lida sarflashga ham katta e’tibor berdilar.

Toshkentda 1909-yilda “Ko‘mak”, 1913-yilda «Dorilu ojizin», Buxoroda 1910-yilda “Tarbiyai atfol” xayriya jamiyatlari tashkil etiladi. Ularning oldiga qo‘yilgan asosiy maqsad sarmoya topib, jadid maktablariga yordam berish va iqtidorli yoshlarni Turkiya va boshqa xorijiy mamlakatlarga o‘qishga yuborishdan iborat bo‘ldi.

“Ko‘mak”ning ta’sischilari Munavvarqori Abdurashidxonov, Nizomqori Hasanov, Abdulla Avloniy, Basharulla Asadullaxo‘jayev va Toshxo‘ja Tuyoqboyevlar bo‘ldi. Bu va “Tarbiyai atfol”ning yordamida 1911-yilda 15 ta, 1912-yilda 30 ta turkistonlik iqtidorlik yoshlar Istanbulda o‘qiganligi haqida ma’lumot bor.

Jamiyat o‘z a’zolaridan tushadigan puldan tashqari har xil ishbilarmonlik yo‘llari bilan ham pul topadi. Masalan, gramofon jamiyati bilan kelishib, bir necha xalq hofizlari va o‘z tarbiyasidagi maktab bolalarining ashulalarini gramplastinkalarga yozdirib, sotish bilan, ularning har biridan o‘n tiyindan foyda oladi. 1913-yilda qo‘yilgan birgina spektakldan 600 so‘mga yaqin, Ramazon bayrami kuni “Tomosha kechasi” tashkil qilib esa, 1087 so‘m 17 tiyin foyda olinadi.

Musulmon jamiyati “Ko‘mak” ustavida kambag‘al o‘quvchi va yetim bolalar, qari va nogiron musulmonlarga ma’naviy hamda moddiy yordam berish, ularga boshpana, oshxona, kasalxona va ambulatoriya ochish, shuningdek, maktab o‘quvchilari va oliy o‘quv yurtlari talabalari uchun nafaqa (stipendiya)lar ta’sis etish ko‘rsatilgan edi.

Toshkentda Munavvarqori, Abdulla Avloniy va boshqalar 1911-yilda tashkil etgan ko‘p tarmoqli “Turon” nomli jamiyat sovet hokimiyatining dastlabki yillarigacha samarali faoliyat yuritadi. Uning qoshida teatr truppasi (1913 y.), “Turon” nomli kutubxona va nashriyot (1913 y.) ham tashkil etiladi. Bular butun Turkiston bo‘ylab ma’rifat va ziyo, ilm-fan tarqalishi, kitob chop etish va bosmaxona ishlari rivojlanishiga katta hissa qo‘shdilar.

Qo‘qonda “G‘ayrat” (1913 y.), Samarqandda “Zarafshon”, To‘raqo‘rg‘onda (Namangan viloyati) “Kutubxonayi Is’hoqiya” (1908 y.) nomli kutubxonalar tashkil topadi. Shuningdek, jadid bosmaxonasi va kitob do‘konlari ancha keng tarmoq otdi. **Jadidlarning 1916-yildagi xalq qo‘zg‘oloniga munosabati.** Jadidchilik aslida Vatan ozodligi va millat ravnaqi uchun kurashning tinch demokratik va madaniy-ma’rifiy, islohotchilik yo‘lini tanlaydi. Xalqni behuda qo‘zg‘olon ko‘tarib qon to‘kishdan saqlab, siyosiy tashkiliy uyushishga, aql-farosat bilan ish olib borishga chorlaydi. Shuning uchun ham ular 1916-yildagi umumxalq qo‘zg‘oloniga befarq bo‘lmadilar, xalq bilan birga bo‘lib, uni ko‘p qon to‘kishdan saqladilar. Sovet tarix fani jadidlarni qo‘zg‘olonda xalq tomonida emas, balki mustamlaka hukumati tomonida bo‘lgan deb noto‘g‘ri ko‘rsatib keldi.

Jadidlar qo‘zg‘olon ko‘tarib, o‘limga ham tayyor turgan xalqni tinchlantirib, yigitlarni tashkiliy uyushgan holda mardikorlikka yuborishga rahbarlik qiladilar. 15-avgustda Toshkent shahrida Ubaydullaxo‘ja Asadullaxo‘jayev raisligida maxsus qo‘mita tuzildi. Bu tashabbus boshqa joylarda ham amalga oshadi. Ular harbiy ma’muriyat bilan kelishgan holda ish olib boradilar. Samarqand viloyati harbiy gubernatori, general-mayor Likoshinning 759-raqamli ma’lumotiga ko‘ra, Jizzaxda 44 ta qishloqqa o‘t qo‘yilgan. Ularning ko‘pi butunlay, yonib-kul bo‘lgan.

Jizzax qo‘zg‘oloni haqida ma’lumot to‘plab, kitob yozmoqchi bo‘lgan va 1938-yilda “Milliy ittihod”ning a’zosi sifatida qamalib, qamoqxonada urib o‘ldirilgan Mamadiyor Allayorovning yozishicha, rus askarlari 40 kishini uyiga qamab, o‘t qo‘yib yuborgan.

Mardikorlikka yubormaslikning iloji yo‘qligini yaxshi bilgan jadidlar yigitlarni ijtimoiy biqiqlik va mutaassiblik muhitdan chiqib, o‘zga yurtlarda “ko‘zi ochilishi”ni ham nazarda tutdilar. Haqiqatan ham 1917-yildan keyin mardikorlikdan qaytgan yigitlarning ko‘pchiligi milliy-ozodlik kurashida va jadidchilik harakatida faollik ko‘rsatdilar. Jadidlar joylardagi noroziliklar evaziga chorizm amaldorlarini biroz yonberishga majbur etishga ham muvaffaq bo‘ldilar.

Andijon jamoatchiligi nomidan 1916-yil iyulda U.Asadullaxo‘jayev bilan Vadim Chaykin Sankt-Peterburgga borib, IV Davlat Dumasiga Turkistondagi xunrezlik va o‘zboshimchaliklardan shikoyat qiladi. Shundan so‘ng deputatlar Turkistondagi rus aholisi harbiy majburiyatdan ozod qilingan bir paytda, mahalliy aholidan mardikorlikka olish siyosiy va iqtisodiy jihatdan xavfli ekanligi haqida harbiy vazir nomiga telegramma yuboradi. Podsho Nokolay II ham buni e’tiborga olgan holda mardikorlikka olish mudatini 15-sentyabrgacha kechiktirishga majbur bo‘ladi. A.N. Kuropatkinni esa Turkiston general-gubernatori qilib Toshkentga yuboradi. Uning bilan birga duma a’zolari Kerenskiy, Tavakkalov hamda M.Cho‘qayev, Sh.Z.Muhammadiyorov ham vaziyatni o‘rganish uchun o‘lkaga keladi.

Ubaydullaxo‘ja Asadullaxo‘jayev bergan ma’lumotlar asosida Kuropatkin o‘zini xalqchil qilib ko‘rsatish maqsadida ba’zi amaldorlarni ishdan oladi.

Shunday qilib, jadidlar xalq milliy-ozodlik harakatiga g‘oyaviy-mafkuraviy va tashkiliy rahbarlik qilishga muvaffaq bo‘ladi. Bu esa jadidchilik, bu davrga kelib Turkistonda katta ta’sirchan ijtimoiy-siyosiy kuchga aylanganligidan dalolat beradi.

**Jadidchilik harakati va rus ijtimoiy demokratik inqilobi.** 1917-yil 27-fevralda Rossiya imperatori Nikolay II rus demokratik inqilobi tazyiqi ostida o‘z taxtidan voz kechdi. Bu bilan Rossiyadagi Romanovlar sulolasining uch yuz yillik monarxistik hokimiyati barham topadi. Davlat dumasi Muvaqqat hukumat tuzib, unga mamlakatni boshqarish va Ta’sis majlisini chaqirib hokimiyat masalasini uzil -kesil hal qilish vazifasini topshiradi.

Ikkinchi tomondan esa, bu sovet tarixida “burjua hukumati” deb nomlangan hukumatga qarama-qarshi ravishda inqilobiy harakatga rahbarlik qilayotgan sotsial-demokratik partiyalar joylarda ishchi, askar va dehqonlar deputatlari sovet (sho‘ro)larini tuzib, yangi hokimiyatning mahalliy joylardagi organlarini tashkil etdilar. Bu holat Rossiya bosib olgan barcha mamlakatlar qatori Turkistonda ham istiqlol uchun kurash avj olishiga sabab bo‘ldi. Jadidchilik harakatining hissasi milliy ozodlik uchun kurashda behad katta bo‘ldi.

Mahalliy xalq va jadidlar rus inqilobini faqat milliy istiqlolga erishish nuqtai nazaridangina qo‘llab-quvvatladilar. Turkistondagi inqilobiy harakatga asosan rus sotsial-demokratik partiyalari rahbarlik qildi. Inqilobning bosh shiori esa “Ozodlik, Tenglik va Birodarlik” edi. Jadidlar esa “Ozodlik, Tenglik va Adolat” degan shiorga amal qilar edi. Ular mana shu shior ostida milliy hokimiyat, milliy davlatchilikni tiklash uchun musulmon xalq ommasiga rahbarlik qildilar. Buning natijasi o‘laroq, Turkistonda Rossiyadagi kabi ikki hokimiyatchilik emas, balki quyidagi uch hokimiyatchilik paydo bo‘ldi:

1. Jadidlar tashkil etgan “Sho‘roi islomiya” va uning joylardagi sho`balari, Toshkentdagi Turkiston o‘lka musulmonlari markazi yoki ba’zi adabiyotlarda “Milliy markaz” deb nomlangan markaz;

2. Turkistondagi rus va askar (keyinroq dehqon) deputatlarining mahalliy va markaziy sovetlari;

3. Rossiya Muvaqqat hukumatining Turkiston Muvaqqat qo‘mitasi va uning viloyatlardagi bo‘limlari.

Rus imperatori o‘z taxtidan voz kechganligi haqidagi xabar yetib kelishi bilanoq, jadidlarning Toshkentdagi madaniy-ma’rifiy jamiyat “Turon” tezda siyosiy faollashdi. Uning tashabbusi bilan 1917-yil 6, 9 va 13 mart kunlari bo‘lib o‘tgan xalq yig‘inlarida mahalliy hokimiyat boshqaruvi masalasi muhokama qilinib, demokratik ruhdagi qarorlar qabul qilindi. 9 mart kuni Toshkentning Chorsudagi Jome masjidida 20 ming kishilik yig‘in bo‘lib, u Ubaydullaxo‘ja Asadullaxo‘jayev (rais), Munavvarqori (rais muovini), Islombek Xudoyorxonov (kotib)lar rahbarligida o‘tadi. Avvalo hurriyat qurbonlari ruhiga tilovat o‘qib, fotiha tortildi. Shundan so‘ng Eski shahar politsmeystri Kolesnikov bo‘shatilib, uning o‘rniga hokimiyat boshlig‘i etib, sobiq Qo‘qon xoni Xudoyorxon o‘g‘li Islombek Xudoyorxonov saylanadi.

6-martdagi yig‘ilishda jadidlar tomonidan shahar ijroiya qo‘mitasiga saylangan Ubaydullaxo‘ja Asadullaxo‘jayev Toshpo‘latbek Norbo‘tabekov va boshqalar qayta saylanadilar. Bu xalq qurultoyi maqomidagi yig‘inda rus ishchisi va askarlari sovetlariga o‘xshash mahalliy xalq boshqaruviga vakillar ham saylanadi. Keyinchalik bu vakillar yig‘ini Munavvarqori taklifi bilan Qur’oni Karimdagi «Sho‘ro» surasiga nisbatan “Sho‘roi islomiya” deb nomlanadi. Bu yig‘inda saylanganlarga yana qadimchilar norozi bo‘lganlari sababli 13-martda yana o‘sha Jome masjitida katta xalq yig‘ini o‘tkaziladi. Unga Munavvarqori, Abdulvohidqori, Saidrasul Mahmud Saidazizlardan iborat rayosat (prezidium) rahbarlik qiladi. Toshkent shahar Ijroiya qo‘mitasiga Ubaydullaxo‘ja Asadullaxo‘jayev Shayxontohur, Toshpo‘latbek Norbutabekov Ko‘kcha, Zayniddinxo‘ja Sarimsoqxo‘jayev Sebzor, Abdusafiyxon G‘anixon o‘g‘li Beshyog‘och dahalaridan vakil qilib saylanadi.

15-mart kuni “Sho‘roi islomiya” ning birinchi tashkiliy majlisi bo‘lib, unga Abdulvohid qori Abduraufqori o‘g‘li rayis, Munavvarqori Abdurashidxon o‘g‘li esa muovin etib saylanadi. Keyinroq esa Abdulvohid qori Shayxontohur dahasiga qozi bo‘lib saylangach, 6-aprelda uning o‘rniga Ubaydullaxo‘ja Asadullaxo‘jayev saylanadi.

Aprelning boshlaridan boshlab “Sho‘roi islomiya”ning O‘sh, Andijon, Farg‘ona (Skobelev) Turkiston, Mari, Samarqand, Qo‘qon, Namangan va boshqa shaharlarda ham mahalliy sho`balari paydo bo‘ladi.

Bu siyosiy hokimiyat tashkilotlarining “Najot” (1917-yil mart), “Kengash” (1917-yil iyun), “Sho‘roi islom” (1917-yil 16-may Toshkent) “El bayrog‘i” (1917-yil sentyabr Qo‘qon), “Hurriyat” (1917-yil aprel Samarqand) kabi gazeta va jurnallari chop etilib, ular muxtoriyat, tenglik, erk va mustaqillik g‘oyalarini keng yoyadilar.

“Sho‘roi islomiya” mahalliy boshqaruv organi va milliy hukumat kurtagi sifatida o‘z faoliyatini asosan quyidagilarga qaratdi:

1. Turkiston musulmonlari orasida siyosiy, ilmiy va ijtimoiy, iqtisodiy islohotlar o‘tkazish g‘oyalarini keng yoyish;
2. Turkiston musulmonlarini yagona g‘oya, maslak va fikr asosida birlashtirish chora, tadbirlarini ko‘rmoq;
3. Boshqa mamlakatning mustaqillik va demokratiyaga asoslangan boshqaruv idora usuli va shakllarini o‘rganish, ta’sis majlisini o‘tkazishga tayyorgarlik ko‘rish;
4. Turkistonning hamma shahar, qishloq va ovullarida mitinglar o‘tkazilib, siyosiy, ijtimoiy xutba (ma’ruza )lar o‘qitish;
5. Eski ma’muriy rahbarlarni yangilari bilan almashtirish yo‘llarini xalqqa tushuntirish;
6. Turkistondagi barcha millat vakillari orasidagi eski ixtiloflarni bartaraf etish va bo‘lajak ixtiloflarning oldini olish;
7. Turli millat va firqalar bilan a’loqada bo‘lib, musulmon xalqining talabini va o‘z vakillari orqali ma’lum qilmoq, zarur bo‘lganda esa ulardan yordam olmoq.

“Sho‘roi islomiya” tomonidan Toshkentda 16-23 aprelda Umum Turkiston musulmonlarining birinchi qurultoyi chaqiriladi. Unda quyidagi masalalar muhokama qilinadi: Muvaqqat hukumatga munosabat; Rossiyadagi boshqaruvning shakli haqida; Ta’sis majlisiga tayyorgarlik; Turkistonda mahalliy fuqarolarni boshqaruv idorasi; O‘lkadagi diniy-shariat muassasalarni yangilash; diniy mahkama boshqarmasini tashkil etish; Oziq-ovqat, urushga munosabat; Urush ortida ishlayotgan mardikorlar; “Sho‘roi islomiya”ning o‘lka markaziy tashkilotini tashkil etish; “Sho‘roi islomiya”ning ijroiya qo‘mitalariga munosabat; Umumrossiya musulmonlari syezdiga delegatlar saylash; yer-suv masalasi.

Qurultoy Rossiya konstitutsiyasini qayta ishlash, Rossiya Federativ Demokratik Respublikasi tarkibida milliy-hududiy-federativ demokratik respublika tashkil etish haqida qarorlar qabul qiladi. Shuningdek, qurultoy Turkiston o‘lka musulmonlarining Markaziy sho‘rosini ta’sis etadi. Unga Mustafo Cho‘qayev rais, Zaki Validiy To‘g‘on kotib etib, Munavvarqori Abdurashidxonov, Mahmudxo‘ja Behbudiy, Ubaydullaxo‘ja Asadullaxo‘jayev, Toshpo‘latbek Norbo‘tabekov, Islom Shohiahmedov va boshqalar rayosat a’zosi bo‘lib saylanadilar. Qurultoyda qatnashgan rus firqalari vakillari ham muxtoriyat masalasini qo‘llab-quvatlaydilar. 12-iyunda Turkiston musulmonlarining o‘lka Markaziy sho‘rosi (Milliy markazi) majlisi bo‘lib, unda uning Nizomi qabul qilinadi.

Milliy hokimiyat uchun kurash avj olgan bir paytda jadidlar bilan eski ulamolar o‘rtasida kelishmovchilik juda keskin tus oladi. Ulamolar 1917-yil iyunda “Sho‘roi islomiya” dan ajralib chiqib, “Sho‘roi ulamo” ni tashkil etadilar. Bu bilan ular milliy manfaat va demokratik harakatga xiyonat qiladilar.

“Sho‘roi ulamo” tashkiloti o‘zining “Al-Izoh” jurnalini ham tashkil etadi. Bu jurnalda mutaassiblik bilan taraqqiyotparvarlikka oid maqolalar ham bosilib turadi. Ulamochilar ham milliy istiqlol tarafdori edi. Lekin ular jadidlardagi dunyoviylik bilan kelisha olmay, jadidlarni shariatga xiyonat qilishda nohaq aybladilar.

Jadidlar bilan ulamolar o‘rtasida kelishmovchilik Toshkent shahar Dumasidagi deputatlar orasida ham kuchli bo‘ldi.

Sentabr oyining boshlariga kelib, bolsheviklar ta’sirida rus va ishchi askar sovetlari Toshkentda hokimiyatni o‘z qo‘liga kiritish yo‘lida mahalliy xalq manfaatini xaspo‘shlashi hokimiyat uchun kurash masalasini juda murakkablashtirib yubordi. Shuning uchun ham jadidlar tashabbusi 1917-yil 7-11 sentabrida bo‘lib o‘tgan Turkiston musulmonlarining ikkinchi o‘lka quriltoyida ko‘rilgan asosiy masala mahalliy hokimiyatni tashkil etish masalasi bo‘ldi.

Qabul qilingan qarorda, umumxalq manfaatini to‘la ifoda etuvchi koalitsion hukumat tuzish g‘oyasi olg‘a suriladi. Bu to‘g‘rida “Turkestanskiye vedomosti” gazetasi shunday deb yozadi: “Turkiston musulmonlarining ikkinchi o‘lka qurultoyi hokimiyat ishchi va dehqon deputatlari sovetlariga berilishiga qarshilik bildiradi. Hokimiyat koalitsion ya’ni umumxalq hokimiyati bo‘lmog‘i va mamlakatdagi barcha kuchlarga suyanmog‘i lozim” (1917-yili 13-sentabr).

Qurultoy bolsheviklarning “Butun hokimiyat sovetlarga!” degan shioriga nisbatan jiddiy norozilik bildiradi. Koalitsion hukumat masalasini Turkistondagi ko‘pchilik rusiyzabon aholi va sotsial-demokratik partiyalar ham qo‘llab-quvvatlaydilar.

Jadidchilik harakatining so‘l qanotiga aylangan “Sho‘roi ulamo” namoyondalari ham bolsheviklarning hokimiyat masalasidagi bir tomonlama sinfiy qarashlariga Toshkentda (17-20-sentabrda) Turkiston va Qozog‘iston musulmonlarining qurultoyini chaqirib qattiq zarba beradi. Ushbu qurultoy quyidagi qarorlarni qabul qiladi:

1. “Sho‘roi Islomiya”, “Sho‘roi Ulomo”, “Turon”,va boshqa Turkiston va Qozog‘istondagi hamma musulmon tashkilotlarini birlashtiruvchi “Ittifoqi-ul-musulimin” partiyasini tashkil etish.

2. Rossiya demokratik respublikasi tarkibiga kiruvchi Turkiston Federativ Respublikasini tashkil etish.

Turkiston Federativ respublikasining tarkibi 12 kishilik Turkiston o‘lka qo‘mitasi, 5 yillik muddatga saylanuvchi “Mahkami sha’riya” (Parlament) hamda “Shayxul islom” (Bosh prokuror) dan iborat bo‘lishi belgilanadi.

Qurultoy hokimiyat to‘g‘risida quyidagicha qaror qabul qildi: “Turkiston o‘lkasining 98 foiz nufuzini tashkil etuvchi 10 million musulmon rus inqilobi e’lon qilgan Hurriyat, Tenglik, Birodarlik asoslarida milliy-madaniy muxtoriyat huquqiga mutloq ravishda ega, mahalliy hokimiyat birinchi navbatda musulmon vakillaridan, ham ma’lum miqdorda boshqa siyosiy tashkilotlar vakillaridan tashkil topib, ta’sis etiluvi lozim. Hokimiyatning tasodifiy yerli aholi manfaatiga yot bo‘lgan kichik guruhlardan tuzilgan ishchi, askar va dehqon tashkilotlarining qo‘lida jamlanuvi xalqchillik asoslariga ziddir va mahalliy musulmon xalqiga odil hayot tuzumini ta’minlab beruvi amri maholdir.”

Qurultoyda ocharchilik xavfining oldini olish uchun 1917 yilda 50 foizga qisqartirilgan paxta maydoni butunlay tugatilib, hamma yerga faqat bug‘doy va boshqa don ekilishi alohida ko‘rsatildi.

O‘lka musulmonlari markaziy sho‘rosi-”Sho‘roi islomiya” (Milliy markaz) Toshkentda hokimiyatni bolsheviklar bosib olishga tayyorgarlik ko‘rayotganligidan tashvishlanib, hokimiyatni qanday yo‘l bilan bo‘lsa-da, qo‘lga kiritish uchun bor imkoniyatlardan foydalanishga harakat qiladi.

Jadidchilik harakati juda qisqa muddatda, ayniqsa, rus fevral inqilobi g‘alabasidan so‘ng, eng ta’sirchan ijtimoiy-siyosiy va madaniy-ma’rifiy kuchga aylandi. U millatda ijtimoiy-siyosiy ongni uyg‘otishga, istiqlolga ishonch ruhini tarbiyalashga muvaffaq bo‘ldi.

Bu darvga kelib jadidlar nafaqat musulmon balki, rusizabon xalq orasida ham rahbar kuch sifatida katta nufuz va obro‘-e’tiborga ega bo‘ldi. Ular milliy demokratik va ozodlik harakatlariga rahbarlik qildilar. Demokratik inqilob g‘alabasidan so‘ng to‘la demokratlashgan Rossiya tarkibida demokratik Milliy Muxtoriyat hukumatni tashkil etib, milliy davlatchilikni tiklash uchun jadidlar omma orasida tashkiliy-targ‘ibot ishlarini jonlantirdi. Buni rusiyzabon xalqlar va ko‘pchilik rus sotsial-demokratik partiya va tashkilotlar ham qo‘llab-quvvatladilar.

Xulosa shuki, jadidlarning jasoratli va zahmatli, bunyodkorlik va islohotchilik buyuk ijodiy –ma’rifiy mehnatlari samarasi o‘laroq, XX asr boshlariga kelib, Turkistonda tarixan haqiqiy Milliy Uyg‘onish (Renessans) hodisasi (davri) paydo bo‘ldi. Bu davrni ikkinchi bir ma’noda jadidlar Renessansi (uyg‘onishi) deb aytish ham haqiqatga to‘g‘ri keladi.

Milliy Uyg‘onish yoki jadidlar Renessansi hodisasi tarixiy taraqqiyotning so‘nggi bosqichidagi uchinchi uyg‘onishi bo‘ldi. U oldingi IX-XII va XIV-XV asrlardagi ikki buyuk Uyg‘onishlarning tarixan qonuniy davomi sifatida yuz berdi. Lekin ulardan farqli ravishda aniq milliylik xususiyati va diniy-dunyoviylik mazmun hamda mohiyatga ega bo‘ldi.

Shuningdek, yuqoridagi mana shu o‘zlariga xos va moslik bilan birga, bu uch Uyg‘onishda o‘zaro umumiylik ya’ni tarixiy bag‘rikenglik ham mavjuddir. Avvalo, Milliy Uyg‘onish bilan oldingilarning orasida birinchisidan 12-9, ikkinchisidan 7-6 asrlar farq bo‘lsa-da, ulardagi umumiylik din bilan dunyoviylik o‘rtasida o‘zaro mo`tadil uyg‘unlik munosabati hukmron bo‘ldi. Ikkinchidan, birinchi Uyg‘onish qadim antik dunyo madaniyatini «uyg‘otib, tiriltirilgan» bo‘lsa, ikkinchi Uyg‘onish shu birinchi uyg‘onishni qayta uyg‘otdi. Jadidlar esa bu tarixiy an’anani davom ettirdi. Oldingi ikki Islomiy uyg‘onishlarni «tiriltirib», «qayta uyg‘otib», ularni XX asr dunyo tamadduni (tsivivlizatsiyasi)ga moslab yanada takomil toptirdi.

Muborak istiqlol yillarida tarix fani va ayniqsa, jadidshunos adabiyotchi katta olim Begali Qosimov yaratgan jadidshunoslik ilmiy maktabining so‘nggi xulosasi, qo‘lga kiritgan yutuqlari mana shu yuqoridagilardan iborat bo‘ldi. Shuni ham aytish joizki, jadidchilik harakati davrida o‘z mazmun va mohiyati hamda ko‘rinishiga ko‘ra Milliy Uyg‘onish davri bo‘lganligini o‘z vaqtida jadidlarning o‘zlari ham qayd etgan edi. Masalan, Mirmuxsin Shermuhammedovning «Turkiston boboyi» (1916 y.) maqolasi, Laziz Aslzodaning «Turkistonning milliy uyg‘onishi tarixi» asari va Vodud Mahmud ham o‘z maqolalarida «uyg‘onish» so‘zlarini ishlatgani bunga misoldir.

Turkistondagi Milliy Uyg‘onish – jadidlar Renessansini xorijdagi olimlar ham tan olib, o‘z asarlarida bunga amal qilmoqdalar. Shu o‘rinda yapon olimi Xisa Komatsu o‘zining «Chig‘atoy gurungi»da «Turk dunyosini uyg‘otish yo‘lida jon tikkan adiblar» iborasini ishlatilishi va nemis olimasi Ingobarg ham Turkiston uyg‘onishi haqidagi yozganini eslash kifoyadir. Shuningdek, O‘zbekiston Prezidenti Islom Karimov jadidlar Uyg‘onish davriga asos solganligini e’tirof etgan holda shunday deydi: «XX asr boshida, mustamlakachilik zulmiga qaramay, xalqimiz yangi ufqlarga – milliy va erkinlik sari intilib yashashgan bir davrda buyuk ajdodlarimiz – jadidlar tomonidan amalga oshirilgan bu ulkan ish, bu harakatni o‘ziga xos ma’naviy jasorat namunasi, deb atash mumkin».

Haqiqatan ham jadidlar yuqorida ko‘rsatib o‘tilganligi va musulmon mutaassibligi kuchli bo‘lishiga qaramay jamiyatda tub madaniy – taraqqiy burilishi yasashga muvaffaq bo‘ldilar. Turkistonda milliy tafakkur o‘zgardi, millat ijtimoiy g‘aflat uyqusidan uyg‘onib siyosiy va ma’rifiylashdi. Millat adabiyoti yangilandi, milliy teatr maorif va maktab, matbuot, madaniy-ma’rifiy uyushma (jamiyat) va siyosiy partiyalar paydo bo‘ldi.

Bularning samarasi ila butunlay yangi, ya’ni jadid madaniyati rivoj topdi. Bu madaniyat hozirgi zamonaviy madaniyatimizning poydevor toshi bo‘ldi.

1. 1 Oldingi ko`pgina maqola va kitoblarda buning o`rnida Rozenbax ko`rsatilib, xatoga yo`l qo`yilgan muxarrir. [↑](#footnote-ref-1)